text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Chigaŵa cha ŵasofi na Ŵalevi (1-8)
-
Kufumba ku ng’anga yayi (9-14)
-
Ntchimi nga ni Mozesi (15-19)
-
Umo mungamanyira ntchimi zitesi (20-22)
18 “Ŵasembe awo Mbalevi, fuko lose la Levi, ŵamuŵavya chigaŵa panji chiharo pamoza na Israyeli. Ŵamurya sembe zakupelekeka kwa Yehova zakotcha pa moto, izo ntchiharo chake.+
2 Ntheura iwo ŵangaŵanga na chiharo yayi pakati pa ŵabali ŵawo. Yehova ndiyo chiharo chawo nga umo wakaŵaphalilira.
3 “Ivi ndivyo ŵasembe ŵakwenera kupoka ku ŵanthu: Waliyose uyo wakupeleka sembe, kwali ni ng’ombe panji mberere, wapeleke kwa wasembe mukhono, miskati, na vyamukati.
4 Mupelekeso kwa wasembe vipambi vyakwamba kucha vya mbuto zinu, vinyo linu liphya, mafuta ghinu, na weya wakwamba kumeteka wa miskambo yinu.+
5 Yehova Chiuta winu wasora iyo na ŵana ŵake pa mafuko ghinu ghose kuti wateŵeterenge mu zina la Yehova nyengo zose.+
6 “Usange Mulevi wafuma mu msumba winu unyake uwo wakakhalanga,+ ndipo wakukhumba kuluta ku malo agho Yehova wasora,+
7 wangakateŵetera kwenekuko mu zina la Yehova Chiuta wake nga umo ŵabali ŵake wose Ŵalevi ŵakuchitira, awo ŵakwimilira pamaso pa Yehova.+
8 Wapokerenge chakurya chakuyana na iwo+ padera pa ivyo wakupokera para waguliska chiharo cha ŵasekuru ŵake.
9 “Para mwanjira mu charu icho Yehova Chiuta winu wakumupani, muleke kukasambira na kutolera maluso ghaunyankhasi agho ŵamitundu ŵakuchita.+
10 Pakati pinu pangasangikanga yayi munthu uyo wakujumphiska mwana wake mwanalume panji mwanakazi pa moto,+ panji wakuwukwa,+ wakuchita masalamusi,+ wakupenja vinthumwa,+ fwiti,+
11 wakulowa ŵanyake, uyo wakuluta ku ng’anga+ panji wakuloska,+ panji uyo wakufumba ku ŵakufwa.+
12 Pakuti waliyose uyo wakuchita ivi mbukazuzi kwa Yehova, ndipo chifukwa cha maukazuzi agha, Yehova Chiuta winu wakuchimbizga ŵamitundu pamaso pinu.
13 Muŵenge ŵambura kafukwa pamaso pa Yehova Chiuta winu.+
14 “Mitundu iyo muyipokenge charu icho chiŵenge chinu yikapulikiranga awo ŵakuchita masalamusi+ na kuwukwa,+ kweni Yehova Chiuta winu wandamuzomerezgani kuchita vinthu vyanthena ivi.
15 Yehova Chiuta winu wazamumuwuskirani ntchimi nga ndine pakati pa ŵabali ŵinu, ndipo muzakayipulikirenge.+
16 Ivi ndivyo mukalomba kwa Yehova Chiuta winu mu Horebu pa zuŵa la ungano,+ apo mukati: ‘Nileke kupulikaso lizgu la Yehova Chiuta wane nanga nkhuwonaso moto ukuru uwu kuti nileke kufwa.’+
17 Ntheura Yehova wakati kwa ine: ‘Ivyo ŵayowoya ni viwemi.
18 Namuŵawuskira ntchimi nga ndiwe pakati pa ŵabali ŵawo,+ namuŵika mazgu ghane mu mulomo wake+ ndipo yamuŵaphalira vyose ivyo namuyituma.+
19 Munthu waliyose uyo wazamuleka kupulikira mazgu ghane agho ntchimi iyo yizamuyowoya mu zina lane, wazamuzgora kwa ine.+
20 “‘Usange ntchimi yinyake yajiŵikamo na kuyowoya mazgu mu zina lane agho nindayitume kuti yiyowoye panji yikuyowoya mu zina la ŵachiuta ŵanyake, ntchimi iyo yifwe.+
21 Kweni nyengo zinyake mungayowoya mu mtima winu kuti: “Kasi timanyenge wuli kuti mazgu agha ghandayowoyeke na Yehova?”
22 Para ntchimi yayowoya mu zina la Yehova ndipo mazgu agho yayowoya ghandafiskike ndikuti Yehova wandayowoye mazgu agho. Ntchimi iyo, yikayowoya mwakujiŵikamo. Mungayiwopanga yayi.’
Tumizgani
Tumizgani
Dotoronome 18
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=5&Chapter=18&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D5%26Chapter%3D18%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
MUTU 22
Ufumu Ukuchita Khumbo la Chiuta pa Charu
1, 2. (a) Chifukwa wuli nyengo zinyake chikuŵa chakusuzga kugomezga kuti Paradiso waŵengeko? (b) Kasi tingakhorwa wuli kuti ivyo Chiuta walayizga vichitikenge?
MUBALI wakufika pa ungano, vyalemerathu! Bwana wake wakumusuzga na ntchito, wakusuzgikira kupwelelera mbumba, ndipo wakufipa mtima chifukwa muwoli wake wakulwara. Sumu yakujulira yikwamba, ndipo wakukhizga mtima. Wakondwa kuŵaso na ŵabali na ŵadumbu ŵake mu Nyumba ya Ufumu. Sumu iyi yikuyowoya vya Paradiso. Yikuti wajiwone kuti wali mu charu chiphya apo vyose vizamuŵa makora. Wakuyitemwa nakale sumu iyi, chifukwa nyengo zose para wakwimba pamoza na mbumba yake mtima ukukhazikika, ndipo yikumupa chigomezgo.
2 Kasi namwe vikumuchitikirani ivi? Taŵanandi vikutichitikira. Kweni chifukwa cha masuzgo mu charu ichi, chikuŵa chakusuzga kukhorwa kuti Paradiso waŵengeko. Izi ni “nyengo zinonono na zakusuzga,” ndipo charu ichi ni paradiso yayi. (2 Tim. 3:1) Kasi tingakhorwa wuli kuti paradiso wizenge nadi? Tikumanya wuli kuti sonosono apa Ufumu wa Chiuta uzamuwusa ŵanthu wose? Tiyeni tiwone dankha mauchimi agho ŵanthu ŵa Yehova ŵakawona kuti ghafiskika. Kufuma apo, tiwonenge umo mauchimi agha, na ghanyake ghakufiskikira sono nthena. Paumaliro, para takhozga chipulikano chithu, tiwonenge umo vizamuŵira kwa ise para ghafiskika.
Yehova Wakafiska Ivyo Wakalayizga
3. Kasi Ŵayuda mu Babuloni ŵakapembuzgika na layizgo wuli?
3 Kasi mukughanaghana kuti Ŵayuda ŵakakhalanga wuli apo ŵakaŵa ŵazga ku Babuloni? Ŵanandi ŵakababika na kukulira kwenekuko. Umoyo ukaŵa wakusuzga chomene. Ŵababuloni ŵakaŵasekanga Ŵayuda chifukwa chakuti ŵakagomezganga Yehova. (Sal. 137:1-3) Ndipouli, vyaka vyose ivi, Ŵayuda ŵakaŵa na chigomezgo: Yehova wakalayizga kuti wawezgerenge ŵanthu ŵake ku charu chawo. Kweniso wakati vinthu vyamuŵa makora kwawo. Wakati charu cha Yuda chamuwelerapo mwakuti wakachiyaniska na munda wa Edeni, panji kuti Paradiso. (Ŵerengani Yesaya 51:3.) Chiuta wakalayizga ivi kuti waŵakhwimiske na kuŵapa chigomezgo. Kasi wakaŵakhwimiska wuli? Tiyeni tiwonepo mauchimi ghanyake.
4. Kasi Yehova wakaŵalayizga vichi Ŵayuda pa nkhani ya chivikiliro?
4 Chivikiliro. Charu icho Chiuta wakati ŵawelelerengeko chikaŵa nga ni paradiso yayi nyengo iyo. Chikakhala kwambura ŵanthu vyaka 70. Nakuti ŵanandi ŵakaŵa kuti ŵandachiwonepo charu ichi. Nyengo iyo kukaŵanga mphumphi, ŵanyalubwe, na vikoko vinyake. Ŵanyake ŵakwenera kuti ŵakajifumbanga kuti, ‘Namuvikilira wuli muwoli wane na ŵana? Mberere na ng’ombe ke, zamuliwa yayi?’ Ntchakupulikikwa usange ŵakafipanga mtima. Kweni wonani umo Chiuta wakaŵapembuzgira na layizgo ilo lili pa Yesaya 11:6-9. (Ŵerengani.) Na mazgu agha, Yehova wakaŵapa chigomezgo chakuti iwo na viŵeto vyawo ŵamuvikilirika. Nkhalamu yizamurya utheka, kung’anamura kuti yizamukorapo yayi ng’ombe za Ŵayuda. Pakaŵavya chifukwa chakuŵira na wofi. Yehova wakati ŵamupwetekeka yayi mu charu chawo panji mu mapopa pakuluta.—Ezek. 34:25.
5. Kasi Yehova wakaŵakhwimiska na mauchimi wuli Ŵayuda, kuti ŵamukhala makora mu charu chawo?
5 Vyakurya. Pakaŵa vinyakeso ivyo ŵakafipiranga mtima. ‘Kasi namuŵalyeska vichi ŵana? Kasi tamukhala mpha? Kasi maganyu ghamuŵako? Kasi vinthu vyamuŵa makorako kuluska umo viliri kuno ku wuzga?’ Yehova wakazgora mafumbo ghose agha mu mauchimi. Iyo wakaphalira ŵanthu ŵake ŵakupulikira kuti vula yamuwanga makora, ntheura ‘chingwa icho charu chamupambika chamuŵa chinandi.’ (Yes. 30:23) Wuli nyumba na ntchito? Yehova wakati ŵanthu ŵake “Ŵazamuzenga nyumba na kukhalamo, ndipo ŵazamupanda minda ya mpheska na kurya vipambi vyake. Ŵazamuzenga chara, munyake na kukhalamo, nanga nkhupanda, ŵanyake na kurya.” (Yes. 65:21, 22) Pa vinandi, umoyo wamuŵa makora kuluska ku Babuloni. Kweni pakaŵa suzgo yikuru chomene iyo yikaŵatayamo, lekani ŵakasangika ku Babuloni. Kasi Yehova wakaŵakhwimiska wuli?
6. Kasi pakwamba ŵanthu ŵa Chiuta ŵakalwaranga nthenda wuli? Kasi Yehova wakaŵakhwimiska wuli?
6 Umoyo wauzimu. Pambere ŵanthu ŵa Chiuta ŵandalute ku wuzga, ŵakaŵa ŵalwari pa vinthu vyauzimu. Yehova wakalongosora suzgo yawo mu mazgu gha ntchimi Yesaya, wakati: “Mutu wose ngulwari, ndipo mtima wose uli na nthenda.” (Yes. 1:5) Pa vinthu vyauzimu ŵakaŵa ŵambura maso na makutu, chifukwa ŵakakana kupulikira Yehova na kulaŵiska ungweru wake. (Yes. 6:10; Yer. 5:21; Ezek. 12:2) Usange Ŵayuda ŵangawelera kwawo na kwambaso kulwara nthenda iyi pangaŵavya chivikiliro, Yehova wangaŵalekaso. Yehova wakaŵakhwimiska na layizgo ili: “Mu zuŵa ilo, ŵakumangwa ŵazamupulika mazgu gha mu buku, ndipo maso gha wachibulumutira ghazamulaŵiska mu mdima na chisi.” (Yes. 29:18) Yehova wakati wazamuŵachizga ŵanthu ŵakupera aŵa. Wazamuŵalongozga na kuŵangweluska, chikuru ŵalutilira kupulikira.
7. Kasi Chiuta wakafiska wuli ivyo wakalayizga ŵanthu ŵake awo ŵakaŵa ŵazga? Kasi ise tikukhozgeka wuli na kufiskika kwa mauchimi agha?
7 Kasi Yehova wakachita nadi ivyo wakalayizga? Pali ukaboni uwo ukuzgora fumbo ili. Ŵayuda awo ŵakawelera kwawo ŵakatumbikika nadi. Kukaŵa chivikiliro, vyakurya, kweniso ŵakamba kuchita makora vinthu vyauzimu. Yehova wakaŵavikilira ku ŵazengezgani ŵawo awo ŵakaŵa ŵankhongono kweniso ŵanandi. Viŵeto vyawo vikaliwa yayi. Yesaya, Yeremiya, na Ezekiyeli ŵakalemba vinandi vya paradiso, kweni ni vyose yayi ivyo vikafiskika nyengo iyo. Ndipouli, ivyo ŵanthu ŵa Chiuta ŵakawona kuti vyafiskika nyengo iyo, vikaŵa vyakukondweska nakuti ndivyo ŵakakhumbanga. Para tikuwona ivyo Yehova wakachitira ŵanthu ŵake nyengo iyo, chipulikano chithu chikukura. Usange ŵanyithu ŵakakondwa kuwona mauchimi agha ghakufiskika, nangauli ghakafiskika ghose yayi, mukughanaghana kuti kunthazi vizamuŵa mbu? Sono tiyeni tiwone ivyo Yehova wakuchitira ise.
Yehova Wakufiska Ivyo Wakalayizga
8. Kasi ŵanthu ŵa Chiuta ŵali mu “charu” wuli mazuŵa ghano?
8 Ŵanthu ŵa Yehova ŵakufuma mu fuko limoza pera yayi, nakuti ŵakukhala mu charu chimoza yayi. Ndipouli, Ŵakhristu ŵakuphakazgika ni mtundu, “Israyeli wa Chiuta.” (Gal. 6:16) Ŵanyawo, ŵa “mberere zinyake,” nawo ŵakwiza mu gulu la Yehova, ilo lili nga ni charu icho Chiuta waŵapa kuti ŵamusopenge mwakukolerana. Iwo ŵakutemwa chomene kusopa. (Yoh. 10:16; Yes. 66:8) Kasi “charu” icho Yehova waŵapa ntchiwemi wuli? Ni paradiso wauzimu uyo wali nga ni Edeni. Vinthu vikwenda makora chomene ndipo ivyo Chiuta wakalayizga vikuchitika mu “charu” ichi. Tiyeni tiwonepo vinyake.
9, 10. (a) Kasi uchimi uwo uli pa Yesaya 11:6-9 ukufiskika wuli? (b) Kasi pali ukaboni wuli kuti ŵanthu ŵa Chiuta mbamtende?
9 Chivikiliro. Uchimi uwo uli pa Yesaya 11:6-9 ukulongosora vya umoza na mtende. Kunyake kuli vikoko vyamuthondo ndipo kunyake kuli ŵanthu pamoza na viŵeto vyawo. Kasi ivi vikuchitika nadi mazuŵa ghano? Nkhanira! Mu vesi 9, tikuwona chifukwa icho vikoko vikulekera kupwetekana panji kuparanyana. Likuti “charu chapasi chizamuzura na kumanya Yehova nga umo maji ghakuzuzgira nyanja.” Kasi ndikuti vikoko ‘vikumanya Yehova’ na kusintha? Yayi, ŵanthu ndiwo ŵakusintha. Para ŵamanya Chiuta Wapachanya Nkhanira, ŵakuŵa ŵamtende nga ndiyo. Lekani tikuti uchimi uwu ukufiskika mu paradiso wauzimu. Awo ŵakuwusika na Ufumu ŵakuleka kuŵa ŵakofya nga ni vikoko, ndipo ŵakukhala mwamtende pamoza na ŵabali na ŵadumbu ŵawo.
10 Mu buku ili tasambira kuti tikunjilirapo yayi pa vinthu vya charu. Kweniso tawona chifukwa chakufuma mu Malemba icho tikukanira. Ndipouli, nyengo zinyake tikusuzgikirapo para takana kuchitako vya charu. Kasi ntchakuzizika yayi kuti mu charu chakofya ichi, ŵanthu ŵanyake ŵakukana kuchitako nkhaza, nangauli ŵalwani ŵangaŵafingira kuti ŵaŵakomenge? Uwu mbukaboni wakuti awo ŵakuwusika na Themba Khristu ŵakukhumba mtende uwo wakalongosora Yesaya. Yesu wakati ŵasambiri ŵake ŵazamumanyikwa na chitemwa. (Yoh. 13:34, 35) Mu mpingo, Khristu wakusambizga Ŵakhristu ŵaunenesko kwendera mwa “muzga wakugomezgeka.” Khumbo lake ndakuti ŵalutilire kuŵa ŵamtende, ŵachitemwa na ŵakuzika.—Mat. 24:45-47.
11, 12. Kasi ŵanthu ŵakufwa na njara wuli? Kasi Yehova wakuŵapwelelera wuli ŵanthu ŵake?
11 Vyakurya. Ŵanthu ŵanandi mu charu ŵali na njara pa vinthu vyauzimu. Baibolo likati: ‘Wonani, mazuŵa ghakwiza.’ Vya mazuŵa agha, Yehova wakayowoyerathu kuti: “Nizamutuma njara mu charu, njara ya chingwa chara panji nyota ya maji, kweni njara ya kupulika mazgu gha Yehova.” (Am. 8:11) Kasi ŵenekaya ŵa Ufumu wa Chiuta nawo ŵakufwa na njara? Yehova wakalongosora mphambano iyo yiŵengepo pakati pa ŵanthu ŵake na ŵalwani ŵake, wakati: “Ŵateŵeti ŵane ŵaryenge, kweni imwe muŵenge na njara. Wonani, ŵateŵeti ŵane ŵamwenge, kweni imwe muŵenge na nyota. Wonani, ŵateŵeti ŵane ŵasekelerenge, kweni imwe muŵenge na soni.” (Yes. 65:13) Kasi mukuwona kuti ivi vikuchitika nadi?
12 Chakurya chauzimu chikwiza nga ni maji gha mlonga uwo uchali kusanuzgika na kunyang’amira. Tikupokera mabuku ghakulongosora Baibolo, tili na vinyake vyakujambura kuti titegherezgenge, tili na mavidiyo, maungano gha mpingo, gha chigaŵa, na vinyake vinandi pa Webusayiti yithu. Zose izi ni nthowa izo tikupokelera ulongozgi pa vinthu vyauzimu, nangauli charu chikufwa na njara. (Ezek. 47:1-12; Joye. 3:18) Namwe mukwenera kuti mukunotha kuwona umo Yehova wakufiskira layizgo lake pakutipa vyakurya vyose ivi. Kweni kasi mukurya pa thebulu la Yehova nyengo zose?
13. Kasi namwe muli kuwonapo ŵanthu ŵakubanuka makutu na maso kufiska uchimi?
13 Umoyo wauzimu. Ku charu kuli nthenda ya maso na makutu, ntheura ŵanthu ŵakupulikiska yayi vinthu vyauzimu. (2 Kor. 4:4) Kweni Khristu wakuchizga nthenda zose pa charu. Kasi muli kuwonapo ŵanthu ŵakubanuka makutu na maso? Mukwenera kuti muli kuwonapo munthu wakusambira Mazgu gha Chiuta na kupulikiska unenesko. Pamanyuma wakuleka mautesi agho wakasambizgika na chisopa chake chifukwa wabanuka kumaso, ndipo makutu ghake ghamba kupulika unenesko. Usange muli kuwonapo vyanthena, mukawona ukaboni wakuti uchimi uwu ukufiskika: “Mu zuŵa ilo, ŵakumangwa ŵazamupulika mazgu gha mu buku, ndipo maso gha wachibulumutira ghazamulaŵiska mu mdima na chisi.” (Yes. 29:18) Pa charu chose, ŵanthu ŵanandi ŵakuchizgika. Para munthu wafuma mu Babuloni Mukuru na kwamba kusopa nase mu paradiso wauzimu, mbukaboni wakuti malayizgo gha Yehova ghakufiskika.
14. Ntchivichi chitovwirenge kuŵa na chipulikano mu malayizgo gha Yehova?
14 Mu buku ili, mutu uliwose ukutiphalira ukaboni wakukwana wakuti Khristu wakunjizga ŵanthu mu paradiso wauzimu. Ipo tikumbukenge vitumbiko ivyo tili navyo mu paradiso wauzimu uyu. Ichi chitovwirenge kuŵa na chipulikano chose mu malayizgo gha Yehova.
“Ufumu Winu Wize”
15. Ntchivichi chikutikhorweska kuti charu chose chizamuŵa paradiso?
15 Kwamba kale, khumbo la Yehova ndakuti charu chose chiŵe paradiso. Wakaŵika Adamu na Eva mu munda wakutowa, ndipo wakaŵaphalira kuti ŵandane ŵazuzge charu chapasi. Kweniso wakaŵapa ntchito yakupwelelera vyamoyo vyose. (Gen. 1:28) Ndipouli, Adamu na Eva ŵakakolerana na wakugaluka, Satana. Pa chifukwa ichi, ŵana ŵawo wose mbakupeleŵera, mbakwananga, ndipo ŵakufwa. Kweni Chiuta wandasinthe maghanoghano. Nyengo zose para Chiuta wayowoya mazgu, ghakufiskika. (Ŵerengani Yesaya 55:10, 11.) Ntheura tikukayika yayi kuti ŵana ŵa Adamu na Eva ŵazamuzuzga charu na kuchithereska, na kwamba kupwelelera ivyo Yehova wali kulenga. Charu chose chizamuŵa paradiso. Nyengo iyo, vyose ivyo Yehova wakalayizga Ŵayuda mu Babuloni vizamufiskika. Tiyeni tiwoneso vinthu ivi.
16. Kasi Baibolo likuti chivikiliro chizamuŵa wuli mu Paradiso?
16 Chivikiliro. Paumaliro, ivyo likuyowoya lemba la Yesaya 11:6-9 vizamuchitika nkhanira ndendende. Ŵanalume, ŵanakazi, na ŵana ŵazamwenda mwakufwatuka, ndipo kuzamuŵavya chakuŵapweteka. Kuzamuŵavya chamoyo chilichose chakofya, chikoko panji munthu. Charu chose chizamuŵa chikaya chinu. Muzamuŵa ŵanangwa kuskuŵa (kuskamba) mu milonga na m’nyanja. Muzamukwera mapiri na kwenda mu thengere kwambura kopa chilichose. Muzamufipa mtima yayi nanga kungamufipirani. Mazgu agho ghali pa Ezekiyeli 34:25 ghazamufiskika. Vizamuchitika nadi kuti para ŵanthu ŵa Chiuta ŵakhumba, ŵazamukhala “mwakufwasa mu mapopa na kugona mu thengere.”
17. Chifukwa wuli tikukhorwa kuti Yehova wazamutipa vyose para Ufumu ukuwusa charu chapasi?
17 Vyakurya. Mukughanaghana kuti charu chizamuŵa wuli apo kuzamuŵavya ukavu, kupeleŵera vyakurya mu thupi, njara, panji kupempheska? Pasono, ŵanthu ŵa Chiuta ŵakusoŵerwa kanthu yayi pa vyauzimu, kulongora kuti munthazi Themba Khristu lizamumazgaso njara yiliyose. Apo Yesu wakaŵa pa charu chapasi, wakalyeska ŵanthu ŵanandi na vingwa vichoko waka na tusomba. Uwu mbukaboni wakuti kunthazi wazamuchita vinandi. (Mat. 14:17, 18; 15:34-36; Mrk. 8:19, 20) Apo Ufumu wa Chiuta uzamuwusa charu chose, uchimi uwu, na ghanyake ghanandi ghazamufiskika: “Wamupaninge vula pa mbuto iyo mwaseŵa mu dongo, ndipo chingwa icho charu chipambikenge chiŵenge chinandi na chiwemi. Mu zuŵa ilo, viŵeto vinu vizamurya mu malo ghasani.”—Yes. 30:23.
18, 19. (a) Kasi imwe mukuwupulikiska wuli uchimi uwo uli pa Yesaya 65:20-22? (b) Kasi mazgu ghakuti mazuŵa ghithu ‘ghaŵenge nga ni mazuŵa gha khuni’ ghakung’anamurachi?
18 Ŵanthu ŵanandi mu charu ichi ŵangakwaniska yayi kuŵa na nyumba yiwemi panji ntchito yamahara. Ŵanthu ŵakutemwa kulyera ŵanyawo masuku pa mutu. Ŵakuphyora ŵanyawo na ntchito, kweni ŵakuŵagunya malipiro. Lekani ŵanandi ŵakutondeka kupwelelera mbumba zawo, chifukwa ŵazukusi ndiwo ŵakurya ndalama. Kweni vyose ivi vizamumara para uchimi uwu wafiskika, wakuti: “Ŵazamuzenga nyumba na kukhalamo, ndipo ŵazamupanda minda ya mpheska na kurya vipambi vyake. Ŵazamuzenga chara, munyake na kukhalamo, nanga nkhupanda, ŵanyake na kurya. Pakuti mazuŵa gha ŵanthu ŵane ghazamuŵa nga ni mazuŵa gha khuni, ndipo ŵakusoleka ŵane ŵazamusangwa fikepo na mulimo wa mawoko ghawo.”—Yes. 65:20-22.
19 Kasi mazgu ghakuti mazuŵa ghithu ‘ghaŵenge nga ni mazuŵa gha khuni’ ghakung’anamurachi? Kasi mukughanaghana vichi para mwimilira musi mu chikhuni chikuru? Panji mukughanaghanira vyaka ivyo khuni ilo lakhala, ndipo mukufikapo kuti ŵasekuru ŵa ŵasekuru ŵinu nawo ŵakalisanga na kulileka. Nanga mungakhala vyaka vinandi, uku muchali ŵambura kufikapo, ndikuti namwe muzamulileka. Ŵanthu ŵazamuluwa kuti mukaŵako, kweni ilo lichali kutikitira. Lekani mu lusungu lwake, Yehova watilayizga kuti mu Paradiso uyo wakwiza, mazuŵa ghithu ghazamuŵa ghanandi na ghamtende. (Sal. 37:11, 29) Nyengo iyo, ise ndise tizamukhalanga mazuŵa ghanandi. Nanga ni makuni agho ghakhaliska, kwa ise ghazamuŵa nga mbuteka uwo ukumera na komira, chifukwa tizamuŵako muyirayira.
20. Kasi ntchivichi chizamuchitika kuti ŵanthu ŵazakaŵe ŵakufikapo para Ufumu ukuwusa?
20 Umoyo uwemi. Mazuŵa ghano nyifwa na matenda vikuwira waliyose. Kuyowoya unenesko, waliyose wakulwara. Tikulwara nthenda yakukoma iyo yikuchemeka kwananga. Pali nthowa yimoza pera yakuchizgira nthenda iyi, sembe ya Khristu. (Rom. 3:23; 6:23) Apo Yesu wazamuwusa vyaka 1,000, iyo pamoza na mafumu ghanyake ŵazamovwira ŵanthu kuti ŵasange chandulo chakukwana na sembe iyi. Pachoko na pachoko, kwananga kuzamumara mu mathupi gha ŵanthu ŵachipulikano. Vyose ivyo tikusambira mu uchimi wa Yesaya vizamufiskika ndendende, chifukwa “pazamuŵavya munthu wakukhala mu charu uyo wazamuti: “Nalwara.” Ŵanthu awo ŵakukhala mu charu icho ŵazamugowokereka ubudi wawo.” (Yes. 33:24) Nakuti nyengo iyo kuzamuŵavya wambura kuwona, wambura kupulika, panji wakupendera. (Ŵerengani Yesaya 35:5, 6.) Palije nthenda iyo Yesu wazamutondeka kuchizga, kwali yiŵe mu thupi, mu maghanoghano, panji mu mtima. Wose awo ŵazamuwusika na Ufumu ŵazamuŵa ŵankhongono.
21. Kasi ntchivichi chizamuchitikira nyifwa? Kasi imwe mukupembuzgika wuli na layizgo ili?
21 Kweni nyengo zinyake para munthu walwara vikumara makora yayi, nyifwa yikuŵa yeneyiyo. Baibolo likuti nyifwa ni ‘mulwani withu waumaliro,’ nakuti yikugololera munthu waliyose wambura kufikapo. (1 Kor. 15:26) Kweni kasi nyifwa yingamutonda Yehova? Wonani ivyo Yesaya wakayowoya: “Wazamumilimitizga nyifwa muyirayira, ndipo Fumu Yikuru Yehova yizamufyura masozi ghose ku visko vyawo.” (Yes. 25:8) Vizamuŵa makora, asi ŵati? Kuzamuŵavya kulira na kukhuzana, kuzamuŵavya malaro, nesi kuthiska masozi chifukwa cha chitima. Kuzamuŵa waka masozi ghachimwemwe, apo Yehova wazamuwuska ŵakufwa kuyana na layizgo lake ili. (Ŵerengani Yesaya 26:19.) Vitima vyose ivyo vyaŵapo chifukwa cha nyifwa vizamuluwika.
22. Kasi ntchivichi chizamuchitika para Ufumu wafiska khumbo la Chiuta pa charu?
22 Paumaliro wa vyaka 1,000, Ufumu uzamuŵa kuti wafiska khumbo la Chiuta pa charu. Ntheura Khristu wazamuwezgera Ufumu ku Ŵawiske. (1 Kor. 15:25-28) Ŵanthu ŵazamuŵa ŵakufikapo, ndipo iyi yizamuŵa nyengo yakuti Satana wafwatulike mu chizongwe na kuŵayezga kaumaliro. Kufuma apo, Khristu wazamutekenyura chinjoka na wose awo ŵakukolerana nacho. (Gen. 3:15; Chivu. 20:3, 7-10) Kweni wose awo ŵakutemwa Yehova, ŵazamuŵa na mwaŵi wakuti ŵakhale muyirayira. Baibolo ndilo likulongosora makora chomene umo vizamuŵira na ŵanthu ŵakugomezgeka aŵa. Likuti wawo uzamuŵa “wanangwa wauchindami wa ŵana ŵa Chiuta.”—Rom. 8:21.
23, 24. (a) Tikumanya wuli kuti malayizgo gha Chiuta ghazamufiskika nadi? (b) Kasi imwe muchitenge wuli sono?
23 Agha ni makhumbiro waka yayi, panji maloto. Ivyo Yehova walayizga vizamuchitika nadi. Chifukwa? Kumbukani mazgu gha Yesu agho tikawona mu mutu wakwamba. Wakaphalira awo ŵakumulondezga kuti ŵalombenge Yehova kuti: “Ufumu winu wize. Khumbo linu lichitike, pano pasi nga nkhuchanya.” (Mat. 6:9, 10) Nkhani ya Ufumu iyi ntchidokoni yayi. Ufumu uliko nadi! Nakuti ukuwusa kale. Sono wakwaniska vyaka 100 kufuma apo ukambira kuwusa. Mu vyaka vyose ivi, wafiska ivyo Yehova wakalayizga, nakuti nase tikuwona umo ukuchitira ivi mu mpingo. Lekani tikukhorwa kuti malayizgo gha Yehova ghose ghazamufiskika apo Ufumu uzamulongora nkhongono yake yose pa charu!
24 Tikumanya kuti Ufumu wa Chiuta ukwiza. Tikumanya kuti lizgu lililose ilo Yehova walayizga lizamufiskika. Tikumanya mbu? Tikumanya chifukwa UFUMU WA CHIUTA UKUWUSA! Kweni sono fumbo ilo waliyose wakwenera kujifumba ndakuti, Kasi ine Ufumu ukuniwusa? Tiyeni tose tichitenge vinthu ivyo vikulongora kuti tili ŵenekaya ŵa Ufumu. Ntheura nase tisangenge chandulo na ufumu wakufikapo na wambura kutemwera uwu muyirayira!
Manyani Vinandi
Ŵani na Chipulikano Chakukhora mu Ufumu
Yehova wali kupanga mapangano 6 kuti walongore kuti wafiskenge khumbo lake kwizira mu Ufumu. Kasi mapangano agha ghangatovwira wuli kuti tikhozge chipulikano chithu?

robotstxt: allowed

filter: keep


text:
Kunozgekera Umoyo wa mu Charu Chiphya
‘Uŵaphalire kuti ŵachitenge uwemi, mwakuti ŵakoleske umoyo wanadi.’—1 TIM. 6:18, 19.
SUMU: 125, 40
1, 2. (a) Kasi mukulindilira vichi mu Paradiso? (Wonani chithuzi chakwamba.) (b) Kasi mu paradiso tizamukondwa chomene na vichi?
TIKULINDILIRA “umoyo wamuyirayira.” Mpositole Paulosi wakati uwu ‘mbumoyo wanadi.’ (Ŵazgani 1 Timote 6:12, 19.) Taŵanandi tizamuŵa na umoyo wamuyirayira uwu, mu Paradiso pa charu chapasi. Mulenji uliwose tizamuwukanga na umoyo uwemi kweniso tizamuŵa ŵakukondwa. (Yes. 35:5, 6) Tizamukondwa chomene kuchezga na ŵabali na ŵabwezi withu, kusazgapo awo ŵazamuwuka ku ŵakufwa. (Yoh. 5:28, 29; Mil. 24:15) Tizamusambira maluso ghaphya ndipo tizamugwiranga mwaluso ntchito izo tikutemwa. Tizamusambira vya sayansi, kwimba sumu, kupanga mapulani ya nyumba, na vinyake vyantheura.
2 Nangauli tikulindilira kuzakakondwa na vinthu viwemi ivi, kweni kusopa Yehova ndiko tizamukondwa nako chomene. Ŵanthu wose ŵazamutuŵiska zina la Yehova na kuzomera Ufumu wake. (Mat. 6:9, 10) Tizamukondwa chomene kuwona kuti charu chose chazura na ŵanthu ŵarunji nga umo Yehova wakakhumbiranga pakwamba. Tizamusangwa chifukwa tizamuŵa ŵabwezi ŵawemi ŵa Yehova.—Sal. 73:28; Yak. 4:8.
3. Kasi sono tikwenera kunozgekera vichi?
3 Tikugomezga kuti Yehova wazamuchita vyose ivi chifukwa palije icho chingamutonda. (Mat. 19:25, 26) Usange tikukhumba kuzakakhala mu charu chiphya, sono ndiyo nyengo yakuti ‘tikoleskere’ umoyo wamuyirayira. Tikumanya kuti umaliro uli pafupi chomene, ntheura tikwenera kunozgekera chifukwa wizenge nyengo yiliyose. Pasono tiyeni tichite chilichose icho tingakwaniska apo tikunozgekera umoyo wa mu charu chiphya. Tiyeni tiwone ivyo tingachita.
TINGANOZGEKERA WULI?
4. Kasi tinganozgekera wuli umoyo wa mu charu chiphya?
4 Kasi tinganozgekera wuli umoyo wa mu charu chiphya? Usange tikukhumba kusamukira ku charu chinyake, tikunozgekera dankha. Tingamba kusambira chiyowoyero na mitheto ya ŵanthu ŵa mu charu icho. Tingatemwa kumanya ivyo ŵanthu ŵa ku charu icho ŵakurya. Mwakuyana waka, nase tikwenera kuchita vinthu nga ni para tili kale mu charu chiphya. Tiyeni tiwone vinyake ivyo tingachita apo tikunozgekera charu chiphya.
5, 6. Chifukwa wuli tikwenera kupulikira ulongozgi uwo gulu la Yehova likutipa?
5 Mu charu ichi, Satana wakukhumba kuti ŵanthu ŵawonenge kuti ŵangachita chilichose icho ŵakukhumba. Ŵanandi ŵakuwona kuti ŵangajilongozga ŵekha ndipo palije chifukwa cha kupulikira Chiuta. Kasi ntchivichi chachitika chifukwa cha kukana kupulikira Chiuta? Ŵanthu ŵanandi ŵakusuzgika kweniso mbambura kukondwa. (Yer. 10:23) Pakuti Yehova ni Fumu yachitemwa, ntheura umoyo uzamuŵa wakukondweska chomene mu charu chiphya chifukwa waliyose wazamupulikiranga Chiuta.
6 Mu charu chiphya tizamukondwa kulondezga ulongozgi wakufuma ku gulu la Yehova wakuti tipange charu chose chapasi kuŵa Paradiso na kusambizga awo ŵazamuwuskika. Yehova watisungira ntchito zakuti tizakachite. Kasi tikuchita wuli para awo ŵakutilongozga ŵatipempha kuti tichite ntchito yinyake iyo ise tikuyitemwa yayi? Kasi tikuzomera? Kasi tikuchita mwakukondwa mulimo uwo ŵatipa? Kuti tizakakondwe na umoyo wamuyirayira mu charu chiphya tikwenera kupulikira ulongozgi uwo gulu la Yehova likutipa sono.
7, 8. (a) Chifukwa wuli tikwenera kupulikira awo ŵakutilongozga? (b) Kasi ŵabali na ŵadumbu ŵanyake ŵakuchita wuli para uteŵeti wawo wasintha? (c) Kasi umoyo uzamuŵa wuli mu charu chiphya?
7 Apo tikulindilira charu chiphya, tikwenera kuchitaso vinthu vinyake padera pa kupulikira ulongozgi uwo gulu la Yehova likupeleka. Tikwenera kukhorwa na uteŵeti uwo tikuchita kweniso kukolerana na ŵanyithu. Tikwenera kuŵa ŵakunozgeka kuchita uteŵeti uliwose uwo tingapika. Usange tikuchita nthena, tikondwenge na kukhorwa na uteŵeti withu. Usange pasono tikukolerana na awo ŵakutilongozga, mu charu chiphya vizamutisuzga yayi kupulikira. (Ŵazgani Ŵahebere 13:17.) Ŵaisrayeli ŵakati ŵanjira mu charu cha layizgano, ŵakasankhanga ŵekha yayi malo ghakukhala. (Maŵa. 26:52-56; Josh. 14:1, 2) Nase tikumanya yayi uko waliyose wa ise wazamukhala mu charu chiphya. Kweni usange tasambilirathu kupulikira, tizamuŵa ŵakukondwa kuchita khumbo la Yehova mwambura kupwelerako kuti tikukhala nkhu.
8 Uzamuŵa mwaŵi wapadera chomene kuteŵetera Yehova mu charu chiphya pasi pa Ufumu wake. Ntheura tikukondwa kukolerana na gulu la Yehova na kuchita mulimo uliwose uwo tapika. Ndipouli, nyengo zinyake uteŵeti withu ungasintha. Mwachiyelezgero, ŵabali na ŵadumbu ŵanyake awo ŵakateŵeteranga pa Beteli ya ku United States, ŵali kupika mauteŵeti ghanyake. Chifukwa cha uchekuru panji vifukwa vinyake, ŵabali ŵanyake awo ŵakaŵa ŵalaŵiliri ŵa dera pasono ŵakuchita upayiniya wapadera. Ŵabali wose aŵa ŵakukondwa na uteŵeti wawo uphya ndipo Yehova wakuŵatumbika. Para tikulomba kuti Yehova watovwire, tikwenera kuchita vyose ivyo tingafiska pakumuteŵetera kweniso tiŵenge ŵakukhorwa na uteŵeti uliwose uwo tapika. Para tikuchita nthena, tiŵenge ŵakukondwa ndipo Yehova watitumbikenge. (Ŵazgani Zintharika 10:22.) Kasi tizamuchita wuli mu charu chiphya para ŵazakatipempha kuti tisame ku malo agho tikutemwa? Pa nyengo iyi tizamufipa mtima na malo ghakukhala yayi. Ise kwithu kuzamuŵa waka kuwonga kuti tikukhala mu charu chiphya.—Neh. 8:10.
9, 10. (a) Chifukwa wuli tizamukhumbikwira kuzikira mu charu chiphya? (b) Kasi sono tingalongora wuli kuti ndise ŵakuzikira?
9 Mu charu chiphya namo nyengo zinyake tizamukhumbikwira kuzikira. Mwachiyelezgero, tizamupulika ŵanyithu ŵakukondwa chomene chifukwa chakuti ŵabali na ŵabwezi ŵawo ŵawuka ku ŵakufwa. Kasi tizamukondwa nawo na kulindilira m’paka apo ŵabali ŵithu ŵazamuwukira? (Rom. 12:15) Usange pasono tikuzikira na kulindilira kuti Yehova wafiske malayizgo ghake, tizamuŵaso ŵakuzikira mu charu chiphya.—Muph. 7:8.
10 Tikweneraso kuzikira usange paŵa kusintha pa umo tikupulikiskira fundo zinyake za mu Baibolo. Kasi tikuŵazga mabuku agho mwalembeka fundo izo zasintha na kuzikira usange tikuzipulikiska yayi? Usange tikuchita nthena, mu Paradiso chizamuŵa chipusu kupulikira para Yehova watituma kuchita ntchito yiliyose iyo wakukhumba.—Zinth. 4:18; Yoh. 16:12.
11. Chifukwa wuli tikwenera kugowokera ŵanyithu?
11 Apo tikulindilira charu chiphya tikweneraso kuŵa na mtima wakugowokera ŵanyithu. Mu nyengo ya Ufumu wa Khristu wa Vyaka 1,000, ŵarunji na ŵambura urunji ŵazamubudirananga. (Mil. 24:15) Kasi tizamuŵagowokera ŵanyithu para ŵatinangira? Usange sono tikuŵagowokera ŵanyithu, mu charu chiphya namo chizamuŵa chipusu kuŵagowokera.—Ŵazgani Ŵakolose 3:12-14.
12. Kasi pasono tikwenera kuŵa na mikhaliro wuli?
12 Mu charu chiphya tizamukhumbikwa kulindilira kuti tisange vinthu vinyake ivyo tizamukhumba. Tizamukhumbikwira kuŵa na mtima wakuwonga kweniso kukhorwa na ivyo tili navyo. Nakuti ndiyo mikhaliro iyo Yehova wakutisambizga kuti tiŵe nayo sono. Ntheura para tili na mikhaliro yiwemi sono, tikulongora kuti tanozgekera kunjira mu charu chiphya umo tizamuŵa na umoyo wamuyirayira. (Heb. 2:5; 11:1) Tikulongoraso kuti tikukhumba kuzakakhala mu charu icho munthu waliyose wazamupulikiranga Yehova.
LIMBIKIRANI KUTEŴETERA YEHOVA
13. Kasi mu charu chiphya tizamukondwa chomene na vichi?
13 Mu charu chiphya tizamuŵa na chilichose icho chikukhumbikwa pa umoyo. Kweni tizamukondwa chomene chifukwa cha kuŵa paubwezi na Yehova. (Mat. 5:3) Palije icho chizamutitondeska kuteŵetera Yehova ndipo tizamukondwa pakumuteŵetera. (Sal. 37:4) Ntheura, usange mtima withu uli pakuteŵetera Yehova ndikuti tikunozgekera kuzakakhala mu charu chiphya.—Ŵazgani Mateyu 6:19-21.
14. Kasi ŵawukirano ŵakwenera kuŵa na khumbo la kuchita vichi?
14 Kasi tingachita wuli kuti tilutilire kukondwa pakuteŵetera Yehova? Tikwenera kuŵa na khumbo lakukondweska Chiuta. Usange ndimwe muwukirano, ghanaghanirani vya kuteŵetera Yehova mu umoyo winu. Mungapenjerezga mu mabuku ghithu kuti muwone mauteŵeti agho mungachita. * Chezgani na awo ŵachita uteŵeti wanyengozose kwa vyaka vinandi. Usange mwasankha kuteŵetera Yehova, musambirenge vinthu vinandi ivyo vizamumovwirani mu charu chiphya.
15. Kasi tikwenera kuŵa na vilato wuli vyauzimu?
15 Pali vinandi ivyo tingachita pakuteŵetera Yehova. Nyengo zinyake tingakhumbikwira kusazgirako luso mu uteŵeti, panji kupulikiska fundo za mu Baibolo na kuwona umo tingazilondezgera pa umoyo withu. Tingasazgirako luso la kuŵazga pa gulu, kudumba nkhani, panji kuzgorapo pa maungano. Fundo njakuti vilato vyauzimu vitovwirenge kusazgirako mwamphu withu pakuteŵetera Yehova kweniso tiŵenge ŵakunozgeka kuzakakhala mu charu chiphya.
UMOYO WAKUKONDWESKA
16. Chifukwa wuli ntchiwemi kuteŵetera Yehova?
16 Kasi tikutaya viwemi mu charu ichi chifukwa chakuti tikunozgekera umoyo wa mu charu chiphya icho Chiuta watilayizga? Yayi. Chifukwa palije chinthu chakuzirwa kuluska kuteŵetera Yehova. Palije uyo wakutichichizga kuteŵetera Yehova, kweniso tikumuteŵetera kuti tizakapone waka pa suzgo yikuru yayi. Munthu uyo wali paubwezi na Yehova ndiyo wakukondwa kuluska waliyose. Yehova wakukhumba kuti tiŵenge ŵakukondwa. Apa tingawona kuti palije icho chikuluska kuŵa paubwezi na Yehova ndiposo kulondezga ulongozgi wake. (Ŵazgani Salmo 63:1-3.) Munthu uyo wakusopa Yehova na mtima wake wose wakukondwa. Ŵanji awo ŵateŵetera Yehova kwa nyengo yitali, ŵakuzomerezga kuti munthu wakuŵa wakukondwa para wakuteŵetera Yehova.—Sal. 1:1-3; Yes. 58:13, 14.
17. Kasi mu Paradiso tizamuŵaso na nyengo yakuchitira vichi?
17 Mu Paradiso tizamuŵa na nyengo yakusangwa kweniso yakuchita ivyo tikukhumba. Yehova wali kutilenga kuti tikondwenge ndipo wakutilayizga kuti ‘wazamukhorweska chamoyo chose.’ (Sal. 145:16; Muph. 2:24) Tose tikukhumba kuŵa na nyengo yakusangwapo na kupumura, kweni tikukondwa chomene usange tikuŵika pakwamba ubwezi withu na Yehova. Ndimo vizamuŵira mu Paradiso. Ntheura tikwenera kulutilira “kupenja dankha ufumu” na kukhorwa na vitumbiko ivyo Yehova wakutipa sono.—Mat. 6:33.
18. Kasi tingalongora wuli kuti tanozgekera kuzakakhala mu Paradiso?
18 Mu charu chiphya umoyo uzamuŵa uwemi chomene kuluska umo tikughanaghanira. Ntheura tiyeni tiŵikepo mtima kulongora kuti tawunozgekera “umoyo wanadi.” Tiŵe na mikhaliro iyo Yehova wakutisambizga na kulimbikira kupharazga makani ghawemi. Tiyeni tiŵe na khumbo la kuteŵetera Yehova na mtima wakukondwa. Tikukayika yayi kuti mu charu chiphya Yehova wazamufiska vyose ivyo walayizga. Ipo tiyeni tijiwonenge kuti tanjira kale mu charu chiphya.
^ ndime. 14 Wonani buku la Mayankho a Zimene Achinyamata Amafunsa, Buku Lachiwiri, peji 311-318.


text: 2 Pamanyuma pa vinthu ivi, ukali wa Themba Ahasuweru+ ukatuna. Likakumbuka ivyo Vashiti wakachita+ na chilango icho chikapelekeka kwa iyo.+2 Ŵateŵeti ŵapafupi ŵa themba ŵakati: “Themba ŵalipenjere ŵamwali ŵakutowa, awo ŵandagonepo na mwanalume.3 Themba limike ŵimiliri mu vigaŵa vyose vya ufumu wake+ kuti ŵawunganye ŵamwali wose ŵakutowa na kwiza nawo ku msumba wa Shushani,* mu nyumba ya ŵanakazi. Hegayi+ nthunguli ya themba kweniso mulinda wa ŵanakazi ndiyo waŵalaŵilirenge. Ŵanakazi ŵaŵape vinthu vyakutozgera thupi.4 Mwali uyo themba likondweskekenge nayo chomene ndiyo waŵenge fumukazi mu malo mwa Vashiti.”+ Themba likakondwa na sachizgo ili ndipo likachita ntheura.5 Mu msumba wa Shushani*+ mukaŵa Muyuda zina lake Modekayi+ Mubenjamini+ mwana wa Yayiri mwana wa Shimeyi mwana wa Kishi.6 Munthu uyu wakatolekera ku wuzga kufuma ku Yerusalemu pamoza na ŵanthu awo ŵakakoleka pamoza na Yekoniya*+ themba la Yuda, mweneuyo Nebukadinezara themba la Babuloni likamutolera ku wuzga.7 Wakapweleleranga Hadasa, ndiko kuti Esitere, mwana wa mubali wa awiske, pakuti wakaŵavya wiske panji nyina.+ Mwali uyu wakaŵa swenga, wakutowa mu mawonekero. Awiske na anyina ŵakati ŵafwa, Modekayi wakamutora nga ni mwana wake.8 Mazgu gha themba na dango lake vikati vyapharazgika, ŵamwali ŵanandi ŵakawunganyika na kutolekera ku msumba wa Shushani.* Hegayi+ wakaŵalaŵiliranga. Esitere nayo wakatolekera ku nyumba ya themba, ndipo wakalaŵilirikanga na Hegayi mulinda wa ŵanakazi.9 Hegayi wakakondwa nayo mwali uyu ndipo wakamuchitira uwemi. Wakanozga mwaluŵiro vyakuti mwali uyu wapike, vyakujitozgera+ na chakurya. Wakamupa ŵasungwana ŵakusoleka 7 ŵakufuma mu nyumba ya themba. Wakasamuskira mwali uyu na ŵasungwana ŵake ŵara mu malo ghawemi mu nyumba ya ŵanakazi.10 Esitere wakayowoyapo yayi vya ŵanthu ŵakwake+ panji ŵabali ŵake, pakuti Modekayi+ wakamukanira kuti wangaphaliranga waliyose yayi.+11 Zuŵa na zuŵa, Modekayi wakendanga panthazi pa luŵaza lwa nyumba ya ŵanakazi kuti wamanye umo Esitere wakakhaliranga na ivyo vikamuchitikiranga.12 Mwali waliyose wakaŵa na nyengo yake yakuti wakanjire kwa Themba Ahasuweru para wafiska myezi 12 ya kujitozga thupi, iyo ŵanakazi ŵakapikanga. Umu ndimo ŵakachitiranga kuti ŵamare kujitozga, myezi 6 kujitozga na mafuta gha mure+ ndipo myezi yinyake 6 kujitozga na mafuta gha basamu+ kweniso mafuta ghanyake gha sungu liwemi.13 Para ivi vyamara, mwali wakaŵa wakunozgeka kukanjira kwa themba. Ŵakamupanga chilichose icho wapempha cha mu nyumba ya ŵanakazi kuti waye nacho ku nyumba ya themba.14 Namise wakanjiranga kwa themba, ndipo mulenji wakaweleranga ku nyumba yachiŵiri ya ŵanakazi, iyo wakalaŵiliranga ni Shashigazi nthunguli ya themba,+ kweniso mulinda wa ŵanakazi ŵanyake ŵa themba. Wakalutangakoso yayi kwa themba, pekha para themba lakondwa nayo na kumuchema pakumuzunura zina.+15 Nyengo yikakwana kuti Esitere mwana wa Abihayili, wakanjire kwa themba. Iyo wakaŵa mwana wa mubali wa wiske wa Modekayi, uyo wakamutora nga ni mwana wake.+ Esitere wakalomba chilichose yayi padera pa ivyo Hegayi nthunguli ya themba, mulinda wa ŵanakazi wakamuphalira. (Nyengo yose iyi Esitere wakatemwekanga na waliyose uyo wamuwona.)16 Esitere wakatolekera kwa Themba Ahasuweru mu nyumba yake yachifumu mu mwezi wa 10, ndiko kuti, mwezi wa Tebeti,* mu chaka cha 7+ cha muwuso wake.17 Themba likamutemwa chomene Esitere kuluska ŵanakazi ŵanyake wose, wakasanga uwemi pamaso pa themba ndipo likakondwa nayo kuluska ŵamwali ŵanyake wose. Ntheura themba likatora mphumphu na kuŵika pa mutu wake, kumuzgora fumukazi+ m’malo mwa Vashiti.+18 Themba likachitira chiphikiro chikuru ŵakaronga ŵake wose na ŵateŵeti ŵake, chiphikiro cha Esitere. Likapharazga chipumulo mu vigaŵa vyose, ndipo likapeleka vyawanangwa kuyana na vinthu ivyo likaŵa navyo.19 Ŵamwali+ ŵakati ŵawunganyika kachiŵiri, Modekayi wakakhala mu chipata cha themba.20 Esitere wakayowoyapo chilichose yayi vya ŵabali ŵake na ŵanthu ŵakwake,+ nga umo Modekayi wakamuphalilira. Esitere wakalutilira kuchita vyose ivyo Modekayi wakamuphalira, nga umo wakachitiranga apo wakamupweleleranga.+21 Mu mazuŵa ghara, apo Modekayi wakakhalanga pa chipata cha themba, Bigitani na Tereshi, ŵantchito ŵaŵiri ŵa themba, ŵalinda ŵa pa vipata, ŵakakwiya na kunozga chiŵembu kuti ŵakome* Themba Ahasuweru.22 Kweni Modekayi wakamanya chiŵembu ichi, ndipo mwaluŵiro wakaphalira Fumukazi Esitere. Esitere wakaphalira themba na kuzunura zina la Modekayi.*23 Ŵakapenja ukaboni wa nkhani iyi, ndipo paumaliro vikamanyikwa. Ŵanalume ŵaŵiri aŵa ŵakapayikika pa khuni. Vyose ivi vikalembeka pamaso pa themba+ mu buku la mdauko wa zinyengo.


text: 15 Ndipo nkhawona chimanyikwiro chinyake kuchanya, chikaŵa chikuru na chakuzizwiska, ŵangelo 7+ ŵakaŵa na masoka 7. Agha ni masoka ghaumaliro, chifukwa ndigho ghakumalizga ukali wa Chiuta.+2 Nkhawona chinthu chinyake chakuwoneka nga ni nyanja ya gilasi+ chakusazgikana na moto. Awo ŵakathereska+ chikoko+ na chikozgo chake kweniso nambara ya zina lake+ ŵakimilira mumphepete mwa nyanja ya gilasi, ŵakaŵa na ŵabango ŵa Chiuta.3 Ŵakimbanga sumu ya Mozesi+ muzga wa Chiuta, na sumu ya Mwana wa mberere,+ yakuti:“Yikuru na yakuzizwiska ni milimo yinu,+ Yehova* Chiuta, Wankhongonozose.+ Imwe Themba lamuyirayira, nthowa zinu ni zaurunji+ na zaunenesko.+4 Imwe Yehova,* ni njani walekenge kumopani na kupeleka uchindami ku zina linu, chifukwa ŵakugomezgeka ndimwe pera?+ Pakuti mitundu yose yizenge na kusopa panthazi pinu,+ chifukwa malango ghinu ghaurunji ghawoneka.”5 Pamanyuma pa vinthu ivi, nkhawona malo ghakupatulika gha chihema cha ukaboni+ ghakajulika kuchanya.+6 Ndipo ŵangelo 7 awo ŵakaŵa na masoka 7+ ŵakafuma mu malo ghakupatulika. Ŵakavwara malaya ghakutowa na ghakugabuka, ndipo ŵakajikaka pa nganga zawo na malamba ghagolide.7 Chimoza cha vyamoyo vinayi chikapeleka ŵabakule ŵagolide ku ŵangelo 7. Ŵabakule aŵa ŵakazura na ukali wa Chiuta,+ uyo ngwamoyo muyirayira swii.8 Ndipo malo ghakupatulika ghakazura josi chifukwa cha uchindami wa Chiuta+ na chifukwa cha nkhongono zake. Pakaŵavya uyo wakanjira mu malo ghakupatulika m’paka masoka 7+ gha ŵangelo 7 ŵara ghakamara.


text:
SAMBIRO 10
Kasi Nyengo Yakusopera ya Mbumba Ni Vichi?
Kwamba kale, Yehova wakukhumba kuti ŵanthu ŵasoperenge pamoza mu mbumba zawo. Ichi chikovwira kuti ŵatemwe Yehova kweniso kuti ŵatemwanenge. (Dotoronome 6:6, 7) Lekani Ŵakaboni ŵa Yehova ŵakupatura nyengo sabata yiliyose kuti ŵasopere pamoza. Iwo ŵakusambira vya Chiuta mwakufwatuka. Ŵakuŵika mtima chomene pa ivyo vingawovwira mbumba zawo. Kweni para mukukhala mwekha ke? Namwe mungapatura nyengo kuti musope Chiuta. Mungasora mutu wa nkhani mu mabuku panji magazini ghakulongosora Baibolo na kusambira.
Ni nyengo yakuti tisendelere kwa Chiuta. Baibolo likuti “sendelerani kwa Chiuta, ndipo iyo wasendelerenge kwa imwe.” (Yakobe 4:8) Para tikusambira Mazgu gha Chiuta, tikumanya wunthu wake na umo wakuchitira vinthu. Kwa awo ŵakwamba sono, nthowa yipusu yakwambira kusopa pamoza na mbumba nkhuŵazgira lumoza Baibolo mwakukwezga. Ŵangaŵazga vyaputara ivyo vili pa ndondomeko ya Uteŵeti na Umoyo Wachikhristu. Ŵangagaŵana mavesi ghakuti ŵaŵazge, ndipo para ŵamara, ŵangayowoyapo ivyo ŵasambira.
Ni nyengo yakuti timanyane makora mu mbumba. Ŵafumu, ŵawoli, ŵapapi na ŵana ŵakumanyana makora chomene para ŵakusambilira lumoza Baibolo. Iyi ni nyengo yakukondweska kweniso yapadera chomene mu sabata. Ŵapapi ŵangasora nkhani zakuti ŵasambire kufuma mu Gongwe la Mulinda na Wukani! panji pa webusayiti ya jw.org. Mitu ya nkhani izo ŵasorenge yikwenera kukolerana na msinkhu wa ŵana. Mungadumbirana masuzgo agho ŵana ŵakukumana nagho ku sukulu, kweniso umo ŵangachitira nagho. Mungawonelera nawo mapulogiramu gha pa JW Broadcasting (tv.jw.org.) ndipo paumaliro mungaŵafumba ivyo ŵasambirapo. Mungasambilira sumu izo zamwimbika ku ungano. Nyengo zinyake para mwamara kusopa na mbumba yinu, mungachezgapo.
Para mukusopa pamoza na mbumba yinu sabata yiliyose, waliyose watemwenge Mazgu gha Chiuta, ndipo iyo wamutumbikaninge.—Salimo 1:1-3.
Chifukwa wuli tikupatura nyengo kuti tisope pamoza na mbumba?
Ŵapapi ŵangachita wuli kuti waliyose wakondwenge na nyengo yakusopera?
Manyani Vinandi
Umo Mungachitira Kuti Muŵe Ŵakukondwa mu Banja Linu
Ŵafumu, ŵawoli, ŵapapi, na ŵana ŵangasambirako kwa Yesu pa nkhani ya chitemwa icho wakalongora. Kasi tikusambirako vichi kwa Yesu?


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Ŵanthu ŵasankha nthowa iyo ŵakutemwa (1-7)
-
Ni vinjeru wuli kwambura mazgu gha Yehova? (8-17)
-
Yeremiya wakulilira Yuda chifukwa wabwanganduka (18-22)
8 Yehova wakuti: “Pa nyengo iyo, viwangwa vya mathemba gha Yuda, viwangwa vya ŵakaronga, viwangwa vya ŵasembe, viwangwa vya ntchimi, na viwangwa vya ŵanthu wose ŵakukhala mu Yerusalemu vizamuwuskikamo mu madindi ghawo.
2 Vizamuyanikika pa dazi, pa mwezi na pa mawumba ghose ghakuchanya agho ŵakaghatemwanga, kughateŵetera, kughalondezga, kughapenja na kughasindamira.+ Vizamuwunjikika chara panji kusungika. Vizamuŵa nga ni manyoŵa pasi.”+
3 “Ŵakukhalapo ŵa mbumba yiheni iyi, awo ŵazamupona mu vigaŵa vyose ivyo naŵambininiskira, ŵazamusankha nyifwa kuluska umoyo,” wakuti Yehova wa mawumba.
4 “Uŵaphalire kuti: ‘Yehova wakuti:
“Kasi ŵawenge kwambura kuwukaso?
Usange yumoza wawelera, asi munyake nayo wawelerenge?
5 Chifukwa wuli ŵanthu ŵambura kugomezgeka aŵa, Yerusalemu, ŵakulutilira kuŵa ŵambura kugomezgeka?
Ŵakukoleska upusikizgi,
Ŵakukana kuwerako.+
6 Nkhategherezga na kupulikizga, kweni kayowoyero kawo kakaŵa kawemi chara.
Pakaŵavya munthu uyo wakajinyumwa pa uheni wake panji kujifumba kuti, ‘Kasi nachitachi?’+
Waliyose wakulutilira kuwelera ku nthowa iyo ŵanthu ŵakutemwa, nga ni hachi ilo likunjirako waka ku nkhondo.
7 Nanga ni konongo muchanya wakumanya nyengo yake.
Njiŵa, kaŵeruŵeru, chabwelekera, vikusunga nyengo yawo yakuwelera.
Kweni ŵanthu ŵane ŵakumanya yayi cheruzgo cha Yehova.”’+
8 ‘Kasi mungayowoya wuli kuti: “Tili ŵavinjeru, ndipo tili na dango la Yehova”?
Pakuti chakulembera chautesi+ cha ŵalembi chikugwira ntchito pakulembera utesi pera.
9 Ŵavinjeru ŵakhozgeka soni.+
Ŵawofyeka ndipo ŵakolekenge.
Wonani, ŵakana mazgu gha Yehova,
Kasi ŵali na vinjeru wuli?
10 Ntheura nizamupeleka ŵawoli ŵawo ku ŵanalume ŵanyake,
Minda yawo ku ŵanthu ŵanyake.+
Chifukwa kwambira ku muchoko m’paka mukuru, waliyose wakusanga chandulo mu uryarya.+
Kwambira ku ntchimi m’paka kwa wasembe, waliyose wakwibira ŵanthu.+
11 Ŵakuyezga kupozga kupwetekeka kwa mwana msungwana wa ŵanthu ŵane pachoko waka, ŵakuti,
“Kuli mtende! Kuli mtende!”
Apo mtende kulije.+
12 Kasi ŵakuchita soni na vinthu vyaukazuzi ivyo ŵakuchita?
Na soni ndizo!
Ŵakumanya chara nanga nkhulengeskeka!+
Ntheura ŵawenge pakati pa ŵakuwa.
Para niza na chilango pa iwo, ŵazamukhuŵara,’+ wakuti Yehova.
13 Yehova wakuti: ‘Para nkhuŵawunjika, niŵamalenge.
Vipambi visangikengemo yayi mu makuni gha mpheska, mu khuni la mkuyu muŵavyenge vipambi ndipo mahamba ghafotenge.
Ivyo nkhaŵapa ŵavisoŵenge.’”
14 “Kasi tikukhalirachi pano?
Tiyeni tiwungane pamoza, tikanjire mu misumba ya malinga ghakukhora na kumalira mwenemumo.+
Pakuti Yehova Chiuta withu watimalenge,
Ndipo wakutipa maji ghapoyizoni kuti timwe,+
Chifukwa tanangira Yehova.
15 Tikalindiliranga mtende, kweni kukiza kawemi chara,
Tikakhazganga nyengo ya kuchizga, kweni kuli chitenthe.+
16 Ku Dani kukupulikikwa kufwenkhura kwa mahachi ghake.
Pakulira kwa mahachi ghake ghanalume,
Charu chose chikundindima.
Ghakunjira na kumilimitizga charu na vyose ivyo vilimo,
Msumba na awo ŵakukhalamo.”
17 “Pakuti nkhutuma njoka mukati mwinu,
Njoka zapoyizoni izo zingapengulika yayi,
Zimulumaninge nadi,” wakuti Yehova.
18 Chitima chane ntchambura kumara.
Mtima wane ngulwari.
19 Mwana msungwana wa ŵanthu ŵane
Wakulira ku charu chakutali kupempha wovwiri, wakuti:
“Kasi mu Ziyoni mulije Yehova?
Panji kasi themba lake lili mwa iyo chara?”
“Kasi ŵanikwiyiskirachi na vikozgo vyawo vyakuŵaja
Na ŵachiuta ŵawo ŵachilendo ŵawakawaka?”
20 “Vuna yajumpha, chihanya chamara,
Kweni ise tindaponoskeke.”
21 Nasweka mtima chifukwa cha kupwetekeka kwa mwana msungwana wa ŵanthu ŵane.+
Nahangayika.
Wofi wanikora.
22 Kasi mulije mafuta gha basamu mu Giliyadi?+
Kasi mulije mchizgi mura?+
Chifukwa wuli mwana msungwana wa ŵanthu ŵane wandachire?+
Tumizgani
Tumizgani
Yeremiya 8
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=24&Chapter=8&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D24%26Chapter%3D8%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
MUTU 5
Sembe Yakuwombora—Ntchawanangwa Chapadera
1, 2. (a) Kasi chawanangwa chikuŵa chakuzirwa chomene kwa imwe para chili wuli? (b) Chifukwa wuli sembe ya Yesu ntchawanangwa chapadera chomene?
KASI muli kupokerapo chawanangwa wuli chakuluska vyose? Chawanangwa chikuŵa chakuzirwa chifukwa chakuti ŵagulira ndalama zinandi yayi. Kweni chikuŵa chakuzirwa para mukukondwa nacho panji ntchakukhumbikwa chomene pa umoyo winu.
2 Pa vyawanangwa vyose ivyo Chiuta wali kutipa, pali chawanangwa chimoza icho chikuluska vyose. Ichi ntchawanangwa chikuru chomene icho Chiuta wali kupa taŵanthu. Mu mutu uwu tisambirenge kuti Yehova wakatuma Mwana wake, Yesu Khristu, kuti tizakasange umoyo wamuyirayira. (Ŵerengani Mateyu 20:28.) Yehova wakutitemwa chomene, lekani wakatuma mwana wake pa charu chapasi kuŵa sembe.
KASI SEMBE YAKUWOMBORA NI VICHI?
3. Chifukwa wuli taŵanthu tikufwa?
3 Sembe yakuwombora ntchawanangwa icho Yehova wali kupeleka ku taŵanthu kuti watiwombore ku kwananga na nyifwa. (Ŵaefeso 1:7) Kuti tipulikiske chifukwa icho sembe yikakhumbikwiranga, tikwenera kumanya ivyo vikachitika kale chomene mu munda wa Edeni. Ŵapapi ŵithu ŵakwamba, Adamu na Eva, ŵakananga. Pakuti ŵakananga, ŵakafwa. Nase tikufwa chifukwa chakuti tili kupokako zakwananga kwa iwo.—Wonani Mazgu Ghakuumaliro 9.
4. Kasi Adamu wakaŵa mwana wa njani, ndipo Chiuta wakamupa vichi?
4 Apo Yehova wakalenga Adamu, wakamupa chinthu chakuzirwa chomene. Wakamupa umoyo wambura zakwananga. Adamu wakalengeka na thupi lakufikapo ndiposo maghanoghano ghawemi. Wakate walwarenge yayi, kuchekura, panji kufwa. Pakuti Yehova ndiyo wakalenga Adamu, wakaŵa nga ni dada wake. (Luka 3:38) Nyengo zose Yehova wakayowoyeskananga nayo. Chiuta wakamulongosolera makora Adamu ivyo wakeneranga kuchita. Kweniso wakamupa ntchito yiwemi.—Genizesi 1:28-30; 2:16, 17.
5. Kasi Baibolo likung’anamurachi para likuti Adamu wakalengeka “mu chikozgo cha Chiuta”?
5 Adamu wakalengeka “mu chikozgo cha Chiuta.” (Genizesi 1:27) Yehova wakamulenga munthowa yakuti waŵe na chitemwa, vinjeru, urunji, na nkhongono. Chifukwa Yehova nayo ndimo waliri. Chiuta wakamupa wanangwa wa kusankha chakuchita. Adamu wakaŵa nga ni mashini yayi, agho ghakuchita ntchito yimoza pera iyo ŵali kughapangira. Chiuta wakamulenga na wanangwa wa kusankha pakati pa chiwemi na chiheni. Adamu wapulikirenge Chiuta, wakate wakhalenge na umoyo wamuyirayira mu Paradiso.
6. Kasi ntchivichi chikachitika Adamu wati waleka kupulikira Chiuta? Kasi ise vikutikhwaska wuli?
6 Adamu wakapokera chilango cha nyifwa chifukwa cha kuleka kupulikira Chiuta. Ubwezi na Yehova ukamara, wakaluza umoyo uwemi, na Paradiso uyo wakakhalangamo. (Genizesi 3:17-19) Adamu na Eva ŵakasankha kuleka kupulikira Chiuta, ndipo pakaŵavya chiwemi icho ŵakalindiliranga munthazi. Chifukwa cha ivyo Adamu wakachita, “kwananga kukanjira mu charu ndipo nyifwa yikiza chifukwa cha kwananga. Ntheura nyifwa yikathandazgikira ku ŵanthu wose chifukwa wose ŵakananga.” (Ŵaroma 5:12) Adamu wati wananga, ‘wakajiguliska’ pamoza na ŵana ŵake ku kwananga na nyifwa. (Ŵaroma 7:14) Kasi chilipo icho ise tikulindilira? Enya.
7, 8. Kasi mazgu ghakuti chiwombolero ghakung’anamurachi?
7 Kasi mazgu ghakuti chiwombolero ghakung’anamurachi? Ghangang’anamura vinthu viŵiri. Chakwamba, ghangang’anamura ndalama izo munthu wakupeleka kuti wawombolere munthu panji kugulira chinthu chinyake. Chachiŵiri, ntchinthu panji ndalama izo munthu wakupeleka kuti walipire chinthu chinyake.
8 Palije munthu uyo wakate watiwomborenge ku masuzgo ghakuru agho Adamu wakatinjizgamo apo wakananga na kutichemera nyifwa. Kweni Yehova wakanozga nthowa yakuti watiwombore ku kwananga na nyifwa. Tiyeni tiwone ivyo sembe yakuwombora yikuchita ndiposo ivyo tizamusanga chifukwa cha sembe iyi.
UMO YEHOVA WAKAPELEKERA SEMBE YAKUWOMBORA
9. Kasi sembe yakuwombora yikeneranga kuŵa wuli?
9 Pakuti umoyo uwo Adamu wakataya ukaŵa wambura zakwananga, palije munthu uyo wakatenge wawuwomborenge. Chifukwa wuli? Chifukwa tose tili ŵakwananga. (Salimo 49:7, 8) Sembe iyo yikakhumbikwanga ni umoyo wa munthu murunji. Lekani sembe iyi Baibolo likuti ni: “Sembe yakuwombolera ŵanthu wose.” (1 Timote 2:6) Sembe yikeneranga kuŵa yakuyana ndendende na umoyo uwo Adamu wakataya.
10. Kasi Yehova wakapeleka wuli sembe yakuwombora?
10 Kasi Yehova wakapeleka wuli sembe yakuwombora? Yehova wakatumizga Mwana wake wapadera chomene pa charu chapasi. Mwana uyu ni Yesu, ndipo wakaŵa wakwamba kulengeka pa vilengiwa vyose. (1 Yohane 4:9, 10) Yesu wakazomera kuleka Adada ŵake na malo ghake kuchanya. (Ŵafilipi 2:7) Yehova wakasamuska umoyo wa Mwana wake kufuma kuchanya kwiza pa charu chapasi. Yesu wakababika murunji, wambura zakwananga.—Luka 1:35.
11. Kasi munthu yumoza wangawombora wuli ŵanthu ŵanandi?
11 Munthu wakwamba, Adamu, wakaluza umoyo uwemi ndipo wakapwetekeska ŵanthu wose chifukwa chakuleka kupulikira Yehova. Kweni pakaŵavya munthu uyo wakatenge wawuskengepo nyifwa pa ŵana ŵa Adamu. (Ŵerengani Ŵaroma 5:19.) Yesu, wakanangapo yayi, ndipo wakapeleka umoyo wake kuŵa sembe. (1 Ŵakorinte 15:45) Umoyo wake urunji, ukawuskapo nyifwa ya ŵana wose ŵa Adamu.—1 Ŵakorinte 15:21, 22.
12. Chifukwa wuli chikaŵa chakwenelera kuti Yesu wasuzgike chomene?
12 Baibolo likulongosora kuti Yesu wakasuzgika chomene pambere wandafwe. Wakathyapulika mwankhaza, wakakhomeka pa khuni lakusuzgikirapo, na kufwa nyifwa yakuŵinya. (Yohane 19:1, 16-18, 30) Chifukwa wuli chikaŵa chakwenelera kuti Yesu wasuzgike nthena? Chifukwa Satana wakayowoya kuti palije munthu uyo wangalutilira kugomezgeka kwa Chiuta para wangayezgeka. Ivyo Yesu wakachita vikulongora kuti munthu murunji wangalutilira kugomezgeka kwa Chiuta nanga wangakumana na masuzgo wuli. Yehova wakwenera kuti wakakondwa chomene kuwona kuti Yesu wagomezgeka.—Zintharika 27:11; wonani Mazgu Ghakuumaliro 15.
13. Longosorani umo sembe yakuwombora yikapelekekera.
13 Kasi sembe yakuwombora yikapelekeka wuli? Yesu wakapeleka kwa Adada ŵake mtengo wa umoyo wake. Kuyana na kalendara ya Ŵayuda, sembe iyi yikapelekeka pa zuŵa la 14 la mwezi wa Nisani, mu chaka cha 33 C.E. Yehova wakazomerezga kuti Yesu wakomeke na ŵalwani ŵake. (Ŵahebere 10:10) Pakati pajumpha mazuŵa ghatatu kufuma apo wakafwira, Yehova wakamuwuska. Wati wawuka, Yesu wakaŵa na thupi nga la ŵanthu yayi, kweni lauzimu. Yesu wakati wawelera kuchanya, wakapeleka kwa Yehova mtengo wa umoyo wake wambura zakwananga kuŵa sembe. (Ŵahebere 9:24) Pakuti sembe yili kupelekeka, tili na mwaŵi wakuti tingafwatuka ku kwananga na nyifwa.—Ŵerengani Ŵaroma 3:23, 24.
KASI SEMBE YA YESU YIKUTICHITIRA VICHI?
14, 15. Kasi tikwenera kuchita vichi kuti Yehova watigowokere zakwananga?
14 Tikutumbikika chifukwa cha chawanangwa ichi chakufuma kwa Chiuta. Tiyeni tiwone vitumbiko ivyo tingasanga sono ndiposo munthazi chifukwa cha sembe iyi.
15 Zakwananga zithu zikugowokereka. Ntchakusuzga kuchita vinthu viwemi nyengo zose. Tikunanga, ndipo nyengo zinyake tikuyowoya na kuchita vinthu viheni. (Ŵakolose 1:13, 14) Kasi tingachita wuli kuti Chiuta watigowokere? Tikwenera kujinyumwa na kupempha Yehova mwakujiyuyura kuti watigowokere. Ntheura tingaŵa na chigomezgo kuti zakwananga zithu zagowokereka.—1 Yohane 1:8, 9.
16. Kasi tikwenera kuchita vichi kuti tiŵe na njuŵi yiwemi?
16 Tingaŵa na njuŵi yiwemi. Para njuŵi yithu yikutiphalira kuti tachita chinthu chiheni, tikujipa mulandu, panji kughanaghana kuti kithu palije ndipo tikujiwona nga tilije ntchito. Kweni palije chifukwa cha kujiwonera nthena. Para tapempha Yehova kuti watigowokere, tingaŵa na chigomezgo chose kuti watipulikenge na kutigowokera. (Ŵahebere 9:13, 14) Yehova wakukhumba kuti timuphalirenge masuzgo ghithu ghose na ivyo tikutondeka kuchita makora. (Ŵahebere 4:14-16) Para tachita nthena, tingaŵa pa mtende na Chiuta.
17. Kasi tizamusanga vichi chifukwa chakuti Yesu wakatifwira?
17 Tikulindilira kuzakakhala na umoyo wamuyirayira. “Malipiro gha kwananga ni nyifwa, kweni chawanangwa icho Chiuta wakupeleka mbumoyo wamuyirayira mwa Khristu Yesu Fumu yithu.” (Ŵaroma 6:23) Pakuti Yesu wakatifwira, tingazakakhala na umoyo wamuyirayira wambura kulwara. (Chivumbuzi 21:3, 4) Kweni kasi tikwenera kuchita vichi kuti tizakasange vitumbiko ivi?
ŴANI NA CHIPULIKANO MU SEMBE YA YESU
18. Kasi tikumanya wuli kuti Yehova wakutitemwa?
18 Kasi imwe mukujipulika wuli para munthu wamupani chawanangwa chiwemi? Sembe yakuwombora yikujumpha vyawanangwa vyose ivyo tingapokera. Ndipo tikwenera kuwonga chomene Yehova chifukwa cha kutipa chawanangwa ichi. Lemba la Yohane 3:16 likuti, “Chiuta wakachitemwa chomene charu, lekani wakapeleka Mwana wake wapadera.” Yehova wakutitemwa chomene lekani wakapeleka Mwana wake wapadera, Yesu. Kweniso tikumanya kuti Yesu wakutitemwa, chifukwa wakajipeleka kuti wazakatifwire. (Yohane 15:13) Sembe yakuwombora mbukaboni wakuti Yehova na Yesu ŵakutitemwa chomene.—Ŵagalatiya 2:20.
19, 20. (a) Kasi mungachita wuli kuti muŵe mubwezi wa Yehova? (b) Kasi mungalongora wuli kuti muli na chipulikano mu sembe ya Yesu?
19 Pakuti mwasambira kuti Yehova wakumutemwani, kasi mungachita wuli kuti muŵe mubwezi wake? Ntchipusu yayi kutemwa munthu uyo mukuleka kumumanya. Lemba la Yohane 17:3 likuti tingamumanya Yehova. Para mwayamba kumumanya makora Yehova, mwambenge kumutemwa chomene, na kuchita vinthu ivyo vingamukondweska. Ndipo muŵenge mubwezi wake. Ipo lutilirani kusambira Baibolo kuti mumumanye makora Yehova.—1 Yohane 5:3.
20 Ŵani na chipulikano mu sembe ya Yesu. Baibolo likuti “uyo wakupulikana mwa Mwana wali na umoyo wamuyirayira.” (Yohane 3:36) Kasi kuŵa na chipulikano chikung’anamurachi? Chikung’anamura kuchita ivyo Yesu wakasambizganga. (Yohane 13:15) Ntchakukwana yayi kuyowoya waka kuti tikugomezga mwa Yesu. Para tili na chipulikano mu sembe ya Yesu, tikwenera kuchita vinthu ivyo vingalongora kuti tili nadi na chipulikano. Lemba la Yakobe 2:26 likuti: “Chipulikano nacho kwambura milimo ntchakufwa.”
21, 22. (a) Chifukwa wuli tikwenera kwiza pa Chikumbusko cha nyifwa ya Yesu chaka chilichose? (b) Kasi mu mutu 6 na 7 tizamusambira vichi?
21 Mukumbukirenge nyifwa ya Yesu. Pa usiku wakuti namachero wafwenge, Yesu wakayowoya kuti tikumbukirenge nyifwa yake. Chaka chilichose tikukumbukira nyifwa ya Yesu, ndipo mwambo uwu ukuchemeka kuti Chikumbusko panji kuti “Mugonero wa Fumu.” (1 Ŵakorinte 11:20; Mateyu 26:26-28) Yesu wakukhumba kuti tikumbukirenge kuti wakapeleka umoyo wake wambura zakwananga kuŵa sembe yakuwombora ise. Yesu wakati: “Lutilirani kuchita ichi kuti munikumbukenge.” (Ŵerengani Luka 22:19.) Para tiza pa Chikumbusko, tikulongora kuti tikukumbukira sembe yakuwombora na kuwonga chitemwa chikuru icho Yehova na Yesu ŵali nacho pa ise.—Wonani Mazgu Ghakuumaliro 16.
22 Sembe yakuwombora ntchawanangwa chakuluska vyose. (2 Ŵakorinte 9:14, 15) Awo ŵali kufwa nawo ŵazamupindura na chawanangwa ichi. Mu mutu 6 na 7 tizamusambira umo ŵazamupindulira.


text:
KUPHARAZGA NA KUSAMBIZGA PA CHARU CHOSE
Europe
VYARU 47
UNANDI WA ŴANTHU 743,421,605
ŴAPHARAZGI 1,614,244
MASAMBIRO GHA BAIBOLO 842,091
Wakamba Kusambira na Munthu Uyo Wakabudiska Kuti ni Kaboni
Ungano wa mitundu yose uwo ukachitikira ku London, England, ukakondweska chomene ŵalendo ŵakufuma mu vyaru vinyake kweniso Ŵakaboni ŵa mwenemumo. Andrew na Elizabeth ŵakaluta ku hotelo yinyake ku London kuti ŵakatawuzge ŵabali ŵakufuma ku vyaru vinyake. Ŵakati ŵawona mwanakazi munyake uyo wakavwara makora pa malo ghakufikirapo ŵalendo, ŵakaghanaghana kuti ni mudumbu wakufuma ku vyaru vinyake. Elizabeth wakamuvumbatira mwachitemwa na kumutawuzga. Mwanakazi uyu wakazizwa, ndipo Elizabeth wakaphepiska, wakati: “Phepani, naghanaghananga kuti ndimwe mulendo wakufuma ku charu chinyake.”
Mwanakazi uyu wakafumba kuti: “Mulendo wa vichi?”
Elizabeth wakamulongora chikhwangwani pa malo ghakufikirapo ŵalendo icho pakalembeka mazgu ghakupokelera Ŵakaboni ŵa Yehova, ndipo wakazizwa na ivyo mwanakazi uyu wakazgora. “Nakondwa chomene. Kasi nkhuwoneka nga ndine Kaboni wa Yehova?”
Apo ŵakalutilira kudumbiskana, Elizabeth wakamanya kuti mwanakazi uyu wakaŵa Vivien, kwawo ku Nigeria, ndipo nyumba zawo zikaŵa pafupi na pafupi. Vivien wakazomera kusambira Baibolo ndipo wakakhumbanga kuti ŵana ŵake nawo ŵaŵengepo para wakusambira. Andrew na Elizabeth ŵakaluta ku nyumba ya Vivien ndipo wakaŵapokelera mwakukondwa. Vivien wakakondwa chomene na umo ŵakamutawuzgira mwaubwezi apo ŵakakumana ku hotelo ku London. Andrew na Elizabeth ŵakati ŵamulongora buku la Baibolo Likusambizgachi? Vivien wakaŵazizika chifukwa wakaŵaphalira kuti wali nalo kale buku ili mwakuti wakaŵerenganga na ŵana ŵake. Ŵakati ŵamuphalira kuti ŵakugwiliskira ntchito buku ili pakusambira Baibolo na ŵanthu kwambura kuŵalipiliska, Vivien wakati, “Mbwenu tiyeni tambepo sono nthe.”
Kalata Yakufuma kwa Mubali Munyake
Mu Novembala 2014, mpingo wakwamba wa ŵabali ŵakuyowoya chiyowoyero cha Romani ukapangika ku Slovakia. Pa ungano wa dera wa sonosono apa, ŵapharazgi 12 ŵakuyowoya chiyowoyero ichi ŵakabatizika. Wose ŵakaŵa ŵa mu muzi umoza. Pa Chikumbusko, ku mpingo uwu kukiza ŵanthu ŵakukwana 495. Mubali munyake uyo wakaŵa kuti wabatizika waka wakalemba kuti:
“Ndine yumoza wa Ŵaromani ŵakufuma ku Žehra, Slovakia. Uko nkhukhala, ŵazungu ŵanandi ŵakutinena kuti tikuyingayinga waka ndipo tikugeza yayi. Kweniso ŵakuti tikutemwa kuteta na kwiba. Apo nkhakhumbanga kuluta ku tchalitchi, muzungu munyake wakaniphalira kuti ndiwe wakwenelera yayi, khala waka pasi. Chifukwa cha mazgu ghanthena agha, nkhaŵawonanga uheni chomene ŵazungu. Kufuma apo, Ŵakaboni ŵa Yehova ŵakanichemera ku Nyumba ya Ufumu. Nkhaluta mwakugongowa, nkhakhazganga kuti ndimo nawo ŵakuchitira. Pambere nindanjire mu Nyumba ya Ufumu, nkhazizwa chomene kuti muzungu wakiza na kukorako chasa ndipo wakanipokelera mwakukondwa. Apo nkhani yachisanisani yikaŵa mukati, nkhapulikizganga yayi. Nkhajifumbanga waka kuti, ‘Chifukwa wuli waliyose muno wakunilongora chitemwa?’
“Zuŵa ili nkhagona yayi nausiku. Nkhaghanaghananga waka ivyo vikachitika ku Nyumba ya Ufumu. Nkhaghanaghana za kulutaso kuti nkhapanikizge usange chitemwa icho ŵakanilongora chikaŵa chanadi. Nkhati nalutaso, chitemwa icho ŵakanilongora chikajumpha cha pakwamba, ndipo ŵakanitora nga ndine mubwezi wawo. Nkhalekapo yayi kuluta ku maungano ndipo nyengo yikati yajumphapo, nkhabatizika. Nkhati nabatizika, ŵabali ŵakaleka yayi kunilongora chitemwa, kweniso kulongora kuti ndine wakuzirwa. Nyengo zinyake ŵakanipanga chakurya chiwemi chomene kuluska icho wenecho ŵakaryanga. Nkhukhumba nilutilire kuŵa mu gulu ili, ndipo nkhukhumba kuteŵetera Yehova muyirayira.”
Wakapemphera Kuti Wapharazge Makani Ghawemi Ndipo Wakazgoleka
Mudumbu Aysel wakakwera basi kufuma ku tawuni ya Ganja kuya ku Baku, ku Azerbaijan. Apo wakaŵa mu basi, wakapemphera kwa Yehova kuti wapharazgireko munthu. Nangauli Aysel wakaŵa kale na mpando uwo wakhalengepo mu basi, kweni mwanakazi munyake wakalimbikira kuti ŵakhale lumoza pa mpando uwo iyo wakakhala. Aysel wakamba kuchezga na mwanakazi uyu ndipo pamanyuma wakamba kudumbiskana fundo za mu Baibolo. Mwanakazi uyu, wakati wakumutemwa Yesu ndipo wakukhumba kumanya vinandi vyakukhwaskana na iyo. Aysel na mwanakazi uyu ŵakapana manambara gha foni ndipo ŵakapangana kuti ŵazakakumaneso. Mwanakazi uyu wakapempha Aysel kuti pakuluta ku nyumba yake wazakayeghe Baibolo para wangakwaniska.
Aysel wakati wawelera ku Ganja, wakaluta uko mwanakazi uyu wakagwiranga ntchito. Mwanakazi uyu wakati wali na “buku la mapemphero” ilo wakuŵerenga zuŵa lililose. Mudumbu withu wakazizwa chomene wati wamanya kuti buku la mapemphero ilo mwanakazi uyu wakanenanga nkhabuku ka Kusanda Malemba Zuŵa na Zuŵa ka 2013. Aysel wakayamba kusambira Baibolo na mwanakazi uyu, ndipo wakakondwa kuti Yehova wakamupa chikanga kuti wapharazge mwamwaŵi.
Kalata ya Kuwonga Kufuma kwa Kayidi
Ku Spain kuli kufuma kalata iyi:
“Chakwamba nkhukhumba kumuwongani chifukwa cha kuyezgayezga kwinu kuti mupharazgire waliyose uthenga wa mu Baibolo.
“Nkhakumana na Ŵakaboni ŵa Yehova vyaka 15 ivyo vyajumpha ku Tiranë, Albania ndipo aka kakaŵa kakwamba. Nkhazizwa kuti Kaboni wakaŵa na chikanga kwiza apo tikaŵa chifukwa tikaŵapo vigeŵenga vyakukwana 10. Pakaŵavya uyo wakayezganga kutiyowoyiska, kweni mubali uyu wakawopa yayi vilwero ivyo tikakolera. Wakatiphalira uthenga wa mu Baibolo mwambura wofi. Chikanga chake chikanikondweska chomene.
“Vyaka vinayi ivyo vyajumpha, Kaboni wakaniyendera mu jele kwenekuno ku Spain ndipo wakanipempha kuti wasambirenge nane Baibolo. Nkhazomera kusambira Baibolo ndipo nasintha chomene kufuma apo nkhayambira. Sono niliso munthu mukali na wankhaza yayi. Pajumpha vyaka sono, nindachitepo viheni. Sono namanya Yehova ndipo nkhumanya chifukwa icho niliri na umoyo. Nkhuyezgayezga kuŵa pa mtende na ŵanthu wose, ndipo ndine mupharazgi wambura kubatizika kwa chaka chimoza sono.
“Nangauli sono nakhala mu jele vyaka 12, kweni naŵa wakukondwa chomene vyaka 4 ivyo vyajumpha. Nili na mtende mu mtima. Nindajipulikepo nthena kumanyuma kose uku. Zuŵa lililose nkhuwonga Yehova chifukwa cha kunovwira.
“Masabata agho ghajumpha, nkhawonelera mavidiyo pa jw.org. Nkhakhwaskika chomene apo nkhawonelera vidiyo yakulongora mubali munyake uyo wakaŵa mu jele ku United States. Ndine munthu wakulira bweka yayi, kweni nkhati nawona umo munthu uyu wakasinthira umoyo wake, masozi ghakathika.
“Nkhupempha kuti Yehova waŵe namwe apo mukuyezgayezga kupharazga makani ghawemi ku ŵanthu ŵa mitundu yose. Kweniso apo mukung’anamura makani ghawemi mu viyowoyero vinandi na kwendera ise tili mu jele.
“Yewo chomene.”
“Sono Nili na Mtende mu Mtima”
Felicity, uyo wali na vyaka 68 ndipo wakukhala ku Sweden, wakati: “Nyengo zose nkhawonanga kuti nkhusoŵeka chinthu chinyake pa umoyo, ndipo nyengo zose nkhapenjanga nthowa za umo ningaŵira na mtende mu mtima.” Iyo wakakhorwa yayi na ivyo wakasambizgikanga ku Katolika ndipo wakamba kupenja unenesko mu visopa vyakupambanapambana. Wakambaso kuchita vyamizimu na ufwiti.
Pakuti wakamanyanga yayi chifukwa icho waliri na umoyo, wakavuka nawo ndipo wakaghanaghana kuti wajikome waka. Felicity wakati: “Uku masozi ghakuthika, nkhachemerezga kwa Chiuta, kumupempha kuti waniphalire ivyo wakukhumba kuti nichitenge. Pakati pajumpha masabata ghaŵiri, wakapulika kugogoda pa chijaro. Nkhati najurako, nkhasanga munyamata munyake wakumwemwetera ndipo wakanipempha usange ningatemwa kupulika ivyo Mazgu gha Chiuta ghakuyowoya. Mu mtima pera nkhati, ‘Yayi Chiuta, ndivyo nkhang’anamuranga ngati! Nkhang’anamuranga kuti munitumire Ŵakaboni ŵa Yehova yayi.’”
Nangauli wakakhumbanga kujara chijaro nyengo yeneyiyo, kweni wakaghanaghana kuti wapulikizge ndipo wakazomera kusambira Baibolo na kabuku ka Baibolo Likusambizgachi? Iyo wakati, “Wakanilongosolera Malemba munthowa iyo ine nindapulikepo.” Felicity wakabatizika pa ungano wa chigaŵa ku Sweden mu 2014. Iyo wakuti, “Ivi ndivyo nkhapenjanga pa umoyo wane. Sono nili na mtende mu mtima.”


text:
Sumu ya Davide.24 Charu chapasi na vyose ivyo vilimo ni vya Yehova,+Dongo na awo ŵakukhalapo.2 Wali kuchikhazika sikisiki pa nyanja,+Na kuchikhozga chomene pa milonga.3 Ni njani wangakwera mu phiri la Yehova,+Ndipo ni njani wangimilira mu malo ghake ghakupatulika?4 Waliyose uyo mawoko ghake ngambura mulandu na wakutowa mu mtima,+Uyo wandachitepo chilapo chautesi na umoyo Wane,*Nesi kulapa mwaupusikizgi.+5 Wapokerenge vitumbiko kwa Yehova+Na urunji kufuma kwa Chiuta wake wa chiponosko.+6 Uwu ni muwiro wa awo ŵakumupenja,Wa awo ŵakupenja chisko chinu, imwe Chiuta wa Yakhobe. (Selah)7 Yinuskani mitu yinu, imwe vipata,+Julikani,* imwe vijaro vyakale,Kuti Themba lauchindami linjire!+8 Kasi Themba lauchindami ili ni njani?Ni Yehova, wakukhora na wankhongono,+Yehova, chinkhara pa nkhondo.+9 Yinuskani mitu yinu, imwe vipata,+Julikani, imwe vijaro vyakale,Kuti Themba lauchindami linjire!10 Kasi Themba lauchindami ili ni njani?Yehova wa mawumba, ndiyo Themba lauchindami.+ (Selah)
Mazgu Ghamusi
^ Apa ŵakunena umoyo wa Yehova uwo munthu wakulapiramo.


text:
Kasi ‘Mukusungilira Vinjeru’ Vinu?
CHIDOKONI chinyake chikuti, pakaŵa munyamata munyake mukavu uyo wakakhalanga kukaya. Ŵanthu ŵanandi ŵakatenge mwana uyu walije mahara na vinjeru, ndipo para kwiza ŵalendo, ŵanthu ŵa mu chikaya ŵakamusekanga kuti ŵamukhozge soni pamaso pa ŵalendo. Iwo ŵakatoranga ndalama ziŵiri, yasiliva na yagolide. Ndalama yasiliva ndiyo yikawonekanga yikuru pakuyelezgera na yagolide, kweni yagolide ndiyo yikaŵa yankhongono. Pamanyuma, ŵakamuphaliranga kuti: “Sankhapo ndalama iyo ukukhumba.” Nyengo zose munyamata uyu wakasankhanga yasiliva na kufumapo.
Zuŵa linyake, pakizaso mulendo ndipo wakafumba munyamata yura kuti: “Kasi ukumanya kuti ndalama yagolide njankhongono kuluska yasiliva?” Munyamata yura wakamwemwetera na kuzgora kuti: “Enya, nkhumanya!” Mulendo yura wakamufumbaso kuti: “Chifukwa wuli pera nyengo zose ukusankha ndalama yasiliva? Para wasankha yagolide, ndikuti wasankha yankhongono.” Munyamata yura wakazgora kuti: “Kweni kuti waka para natora yagolide, ŵanthu ŵamanyenge kuti nili na vinjeru ndipo ŵalekenge kunipa ndalama kuti nisankhepo. Pasono nili na buma la ndalama zasiliva.” Munyamata uyu wakalongora kuti wali na vinjeru ndipo ŵalara nawo ŵangasambirako.
Baibolo likuti: “Sungilira vinjeru na kaghanaghaniro kawemi, penepapo wendenge mwakufwasa mu nthowa yako, lundi lako likhuŵarenge yayi.” (Zinth. 3:21, 23) Ntheura para tikumanya makora ng’anamuro la “vinjeru” na kuvigwiliskira ntchito, vitivikilirenge. Vinjeru vikovwira kuti “lundi” lithu lileke kukhuŵara panji kuti tileke kulopwa mwauzimu.
KASI VINJERU NI VICHI?
Pali mphambano yikuru chomene pakati pa vinjeru na umanyi kweniso kupulikiska vinthu. Munthu waumanyi ni uyo wakumanya waka vinthu panji fundo. Munthu wakupulikiska vinthu wakumanya waka umo fundo yinyake yikukolerana na yinyake. Kweni munthu wavinjeru wakumanya na kupulikiska makora vinthu ndipo wakugwiliskira ntchito ivyo wakumanya.
Mwachiyelezgero, mu nyengo yichoko waka munthu wangaŵazga na kupulikiska fundo za mu buku la Kasi Baibolo Likusambizgachi Chomenechomene? Apo wakusambira, wangazgora makora chomene. Pamasinda, wangamba kuwungana na kuzgorapo pa maungano gha mpingo. Nakuti ivi vingalongora kuti wakuluta panthazi mwauzimu. Kweni kasi vikung’anamura kuti munthu uyu ngwavinjeru? Viŵi yayi! Vingachitika kuti wakupulikiska waka vinthu mwaluŵiro. Kweni usange wakugwiliskira ntchito ivyo wakusambira, ndipo tingati ngwavinjeru nadi. Kweniso usange wakughanaghanirapo dankha pambere wandasankhe vyakuchita, vinthu vikumwendera makora. Ntheura wakulongora kuti wali na vinjeru.
Pa lemba la Mateyu 7:24-27, Yesu wakayowoya za ŵanalume ŵaŵiri ndipo waliyose wakazenga nyumba yake. Yesu wakati mwanalume munyake wakaŵa “wakuchenjera.” Mwanalume uyu wakazenga nyumba yake pa jalawe chifukwa wakaghanaghanira ivyo vingachitika munthazi. Iyo wakalongora kuti wali na vinjeru. Wakademwera yayi kuti usange wangazenga nyumba yake pa mchenga, waluzenge ndalama zinandi yayi kweniso kuti wangamara luŵiro. Wakamanyanga kuti ivyo wangachita pakuzenga nyumba yake pa jalawe, vimovwirenge chomene munthazi mose. Chimphepo chikati chaputa na kutimba nyumba yira, yikawa yayi chifukwa yikazengeka pa jalawe. Ntheura fumbo ndakuti, ‘Kasi tingasanga wuli vinjeru ndipo tingavivikilira wuli?’
KASI TINGASANGA WULI VINJERU?
Chakwamba, wonani ivyo lemba la Mika 6:9 likuyowoya. Likuti: “Awo ŵali na vinjeru vyenecho ŵazamuliwopa zina” la Chiuta. Kuwopa zina la Chiuta kukung’anamura kuchindika Chiuta, kweniso kumanya makora fundo zake na icho zina lake likwimira. Munthu wangachindika munyake para wakumanya makora umo munyake uyo wakuwonera vinthu. Pamasinda, ungamugomezga, kusambira kwa iyo na kuchita ivyo wakuchita. Usange nyengo zose tikughanaghanira dankha umo vyakusankha vithu vingakhwaskira ubwezi withu na Yehova kweniso tikusankha vyakuchita mwakuyana na fundo za Yehova, ndikuti tili na vinjeru nadi.
Chachiŵiri, lemba la Zintharika 18:1 likuti: “Uyo wakujipatura wakulondezga makhumbiro ghake. Wakukana vinjeru vyose.” (Zinth. 18:1) Nadi, usange tingapusa, tingajipatura kwa Yehova na Ŵakhristu ŵanyithu. Ntheura kuti tileke kujipatura, tikwenera kuchezga na ŵanthu awo ŵakopa zina la Chiuta na kuchindika fundo zake. Nyengo zose tikwenera kuwungana na mpingo na kuchitira lumoza vinthu na ŵabali na ŵadumbu. Para tili pa maungano, tikwenera kujura maghanoghano na mitima yithu kuti ivyo tikusambira vitifike pa mtima.
Kweniso usange nyengo zose tikulomba kwa Yehova, tisendelerenge kwa iyo. (Zinth. 3:5, 6) Usange tikujura maghanoghano na mitima para tikuŵazga Baibolo na mabuku gha gulu, tisangenge fundo izo zingatovwira pa umoyo withu wose. Tikweneraso kupulikira ulongozgi uwo ŵabali ŵakukhwima mwauzimu ŵangatipa. (Zinth. 19:20) Ivi vitovwirenge kuti tisungilire “vinjeru” na kukhozga ubwezi withu na Yehova.
UMO VINJERU VINGAWOVWILIRA MBUMBA YITHU
Vinjeru vingavikilira mbumba zithu. Mwachiyelezgero, Baibolo likuchiska muwoli kuti “wachindikenge chomene mfumu wake.” (Efe. 5:33) Kasi mfumu wangachita wuli kuti muwoli wake wamuchindikenge? Usange mfumu wakuchita umutu wake mwankhaza na kuchichizga muwoli wake kuti wamuchindikenge, ntchindi zanthena izi zikuŵa zanadi yayi. Muwoli wangachichizgika waka kuchindika mfumu wake para walipo kuti waleke kumukhuŵazga. Kweni kasi para muwoli wanthena wali kwayekha, wangamuchindika mfumu wake? Yayi. Mfumu wakwenera kuchita vinthu ivyo vingapangiska kuti muwoli wake wamuchindikenge. Usange mfumu wali na vipambi vyamzimu, nga chitemwa na lusungu, vingawovwira kuti muwoli wake wamupenge ntchindi nyengo zose. Ndipouli, muwoli wakwenera kuyezgayezga kuchindika mfumu wake nyengo zose.—Gal. 5:22, 23.
Baibolo likuyowoyaso kuti mfumu wakwenera kutemwa muwoli wake. (Efe. 5:28, 33) Nyengo zinyake muwoli wangabisa tunkharo tunyake tuheni uto mfumu wake wakwenera kutumanya. Iyo wangachita nthena kuti mfumu wake walutilire kumutemwa. Kasi ivi vingalongora kuti mwanakazi uyu ngwavinjeru? Kasi mfumu wake wangajipulika wuli usange wangamanya kuti muwoli wake wakubisira dala? Kasi mfumu wangalutilira kutemwa muwoli wanthena? Chingaŵa chakusuzga. Kweni usange mwanakazi uyu wabudiska chinthu chinyake, wakwenera kusanga nyengo yiwemi na kulongosolera mfumu wake mwakuzika. Para ndimo wangachitira, mfumu wake wangamuwonga chomene chifukwa wayowoya unenesko. Ivi vingapangiska kuti mfumu wake walutilire kumutemwa.
Ŵana nawo ŵakwenera kupulikira na kuzomera para ŵapapi ŵawo ŵakuŵalanga mwakuyana na fundo za Yehova. (Efe. 6:1, 4) Kasi ichi chikung’anamura kuti ŵapapi ŵakwenera kupeleka malango ghanandinandi ku ŵana ŵawo? Yayi, kweni chakuzirwa ntchakuti para mukuphalira ŵana ŵinu ivyo ŵakwenera kuchita kweniso kugega, mukweneraso kuŵaphalira uwemi wake. Ŵana ŵakweneraso kumanya uheni wakuleka kupulikira. Ntheura mupapi wavinjeru wakovwira ŵana ŵake kupulikiska chifukwa icho ŵakwenera kulondezgera malango.
Tiyelezgere kuti mwana wakuyowoya mwambura ntchindi kwa amama panji adada ŵake. Usange mungamba waka kumukalipira panji kumulanga, wangaleka kuyowoya mwambura ntchindi kweni mwakuchichizgika waka. Iyo wangamba kusunga waka vyakusingo ndipo paumaliro wangalekerathu kutemwa ŵapapi.
Ŵapapi ŵavinjeru ŵakulanga mwana wawo munthowa yiwemi chifukwa ŵakumanya umo vikukhwaskira umoyo wamunthazi wa mwana wawo. Ŵapapi ŵakwenera yayi kuchimbilira kulanga mwana wawo chifukwa chakuti waŵalengeska. M’malo mwake, ŵakwenera kuyowoya nayo paŵekha na kumulongosolera mwakuzika kweniso mwachitemwa kuti Yehova wakukhumba kuti ŵana ŵachindikenge ŵapapi ŵawo kuti vinthu viŵayendere makora. Ntheura mwana wamanyenge kuti para wakuchindika ŵapapi ŵake, wakuchindikaso Yehova. (Efe. 6:2, 3) Ivi vingawovwira chomene mwana wawo kumanya kuti ŵapapi ŵake ŵakumutemwa, ndipo walutilirenge kuŵachindika. Kweniso para wasangana na suzgo lililose, chizamuŵa chipusu kupempha ŵapapi ŵake kuti ŵamovwire.
Ŵapapi ŵanyake ŵakulanga yayi ŵana ŵawo chifukwa cha kopa kuŵakhuŵazga. Kweni kasi ntchivichi chingazakachitika para mwana wawo wakura? Kasi wazamopanga Yehova na kupulikira fundo zake? Kasi wazamuzomera kulangika na Yehova, panji wazamuŵa kajilange?—Zinth. 13:1; 29:21.
Munthu uyo wakuŵaja vidoli, wakughanaghanira dankha chidoli icho wakukhumba kupanga. Ntheura pakudumura khuni, wakucheketa waka mwachisawawa yayi na kujipusika kuti chizamuwoneka makora. Mwakuyana waka, ŵapapi ŵavinjeru ŵakupatura nyengo kuti ŵasambire na kulondezga fundo za Yehova. Para ŵakuchita nthena ŵakulongora kuti ŵakopa zina la Chiuta panji kuti ŵakuchindika Yehova. Iwo ŵakudemelera kwa Yehova na gulu lake kuti ŵasange vinjeru ndipo ŵakuvigwiliskira ntchito pakovwira mbumba yawo.
Nyengo zose tikwenera kusankha vyakuchita mwavinjeru kuti vinthu vitiyendere makora. Tileke kuchimbilira kusankha vyakuchita. Kweni tikwenera kuzikira na kughanaghanira dankha uwemi na uheni wa ivyo tikukhumba kuchita. Tikwenera kupenja ulongozgi wa Yehova na kulondezga vinjeru vyake. Para tikuchita nthena, tisungilirenge vinjeru ivyo vizamutovwira kusanga umoyo wamuyirayira.—Zinth. 3:21, 22.


text:
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
Ŵafilipi 1:1-30
1 Ine Paulosi na Timote, ŵazga ŵa Khristu Yesu, ku ŵatuŵa wose mwa Khristu Yesu awo ŵali mu Filipi,+ pamoza na ŵalaŵiliri na ŵateŵeti ŵakovwira:+2 Mphanyi lusungu lukuru na mtende vyakufuma kwa Chiuta Adada ŵithu na Fumu Yesu Khristu, vyaŵa namwe.3 Nyengo zose para namukumbukani, nkhuwonga Chiuta wane4 mu maŵeyelero ghane ghose chifukwa cha imwe mose. Nyengo yiliyose para nkhulomba nkhuŵa na chimwemwe+5 chifukwa cha kovwira* pakupharazga makani ghawemi, kufuma pa zuŵa lakwamba m’paka sono.6 Pakuti nili na chigomezgo pa chinthu ichi, chakuti uyo wakamba mulimo uwemi uwu mwa imwe, wawufiskenge+ m’paka mu zuŵa la Khristu Yesu.+7 Ntchakwenelera nadi kuti ine nimughanaghanirani nthena mose, chifukwa chakuti nili namwe mu mtima wane, pakuti mose mukusangana na ine mu lusungu lukuru, pose paŵiri, uku nili wakukakika mu jele+ ndiposo pakuvikilira na kukhozgera makani ghawemi mwakuyana na dango.+8 Chiuta ni kaboni wane kuti nkhukhumba chomene kumuwonani mose chifukwa nkhumutemwani nga umo Khristu Yesu nayo wakumutemwerani.9 Ndipo ichi ndicho nkhulutilira kulomba, kuti chitemwa chinu chilutilire kukura chomene+ pamoza na kumanya makora+ vinthu kweniso kuviŵanika chomene,+10 mwakuti musande ivyo ni vinthu vyakuzirwa chomene,+ ntheura kuti muŵe ŵambura kafukwa, kwambura kukhuŵazga ŵanyinu m’paka zuŵa la Khristu.+11 Ndipo muzuzgike na vipambi vyaurunji, ivyo vikwizira mwa Yesu Khristu, mwakuti Chiuta+ wachindikike na kulumbika.12 Ŵabali, sono nkhukhumba kuti mumanye kuti ivyo vyanichitikira vyawovwira kuthandazga makani ghawemi.13 Ŵasilikari wose ŵa Themba* na ŵanyake wose ŵakumanya+ kuti nili kukakika+ chifukwa cha Khristu.14 Chifukwa chakuti nili kukakika mu jele, ŵabali ŵanandi mu Fumu ŵakulongora chikanga chomene ndipo ŵakuyowoya mazgu gha Chiuta kwambura wofi.15 Ŵanthu ŵanyake ŵakupharazga Khristu uku ŵali na mtima wa bina na kugazgana, kweni ŵanyake ŵali na khumbo liwemi.16 Awo ŵali na khumbo liwemi, ŵakupharazga Khristu chifukwa cha chitemwa, pakuti ŵakumanya kuti nili kusoleka kuti nivikilire makani ghawemi.+17 Kweni awo ŵali na mtima wa bina na kugazgana, ŵakupenja mphindano pakupharazga ndipo ŵali na chilato chiwemi yayi, pakuti ŵakukhumba kunichemera suzgo apo nili mu jele.18 Sono vichi pera? Chakuzirwa ntchakuti munthowa yiliyose Khristu wakupharazgika, kwali ŵakupharazga mwaupusikizgi panji mwaunenesko, ine nkhusekelera. Nakuti nilutilirenge kusekelera,19 pakuti nkhumanya kuti nisangenge chiponosko kwizira mu maŵeyelero ghinu+ na wovwiri wa mzimu wa Yesu Khristu.+20 Nkhulindilira mwakunweka ndiposo nili na chigomezgo chakuti nikhozgekenge soni yayi munthowa yiliyose. Kweni sono Khristu wachindikikenge chifukwa cha wanangwa wose wakuyowoya, nga umo vikaŵira nyengo zose, kwizira mu thupi lane, kwali niŵe wamoyo panji nifwe.+21 Chifukwa kwa ine kuŵa wamoyo ni Khristu,+ ndipo kufwa ntchandulo.+22 Sono usange nkhwakuti nilutilire kuŵa wamoyo mu thupi, nipambikenge vipambi mu mulimo wane. Kweni icho nisankhenge niyowoyenge yayi.23 Vinthu viŵiri ivi ndivyo vikunihangayiska, kweni icho nkhukhumba ntchakuti nifwatuke na kuŵa pamoza na Khristu,+ chifukwa kuyowoya unenesko, ichi ntchiwemi chomene.+24 Kweni kukhalilira mu thupi ntchakwenelera chomene kwa ine chifukwa cha imwe.25 Ntheura pakuŵa na chigomezgo ichi, nkhumanya kuti nikhalilirenge ndipo niŵenge na imwe mose mwakuti mukure na kuŵa na chimwemwe mu chipulikano,26 kuti munothe chomene mwa Khristu Yesu chifukwa cha ine pakuŵaso pamoza namwe.27 Chikuru ntchakuti mukhalenge mwakwenelera makani ghawemi gha Khristu,+ mwakuti kwali niza kuzakamuwonani, kwali ine kulije, nipulikenge vya imwe kuti mukutchintha mu mzimu umoza, nga ni munthu yumoza,+ kulimbikira pamoza chifukwa cha chipulikano cha makani ghawemi.28 Ndipo ŵalwani ŵinu mukutenthema nawo yayi munthowa yiliyose. Chinthu ichi mbukaboni wa pharanyiko kwa iwo,+ kweni kwa imwe mbukaboni wa chiponosko,+ ndipo ichi chafuma kwa Chiuta.29 Pakuti muli kupika mwaŵi wa kuŵa na chipulikano mwa Khristu, kupulikana nayo pera yayi, kweniso kusuzgika chifukwa cha iyo.+30 Pakuti namwe mukukumana na masuzgo agho ine nkhukumana nagho,+ ndipo sono mukupulika kuti nichali kukumana nagho.


text: 18 Mu chaka chachitatu cha Hosheya+ mwana wa Ela themba la Israyeli, Hezekiya+ mwana wa Ahazi+ themba la Yuda wakaŵa themba.2 Wakaŵa themba wali na vyaka 25, ndipo wakawusa vyaka 29 mu Yerusalemu. Zina la anyina likaŵa Abi* mwana wa Zekariya.+3 Wakachita icho ntchakwenelera pamaso pa Yehova,+ nga umo Davide sekuru wake wakachitira.+4 Ndiyo wakafumiskapo malo ghapachanya,+ wakaswa vipilara vyakupatulika, na kudumura chikhuni chakupatulika.*+ Wakaswaso njoka yamkuŵa iyo Mozesi wakapanga.+ Pakuti kuzakafika mu nyengo yira ŵanthu ŵa Israyeli ŵakasunkhizganga vyakununkhira kwa iyo, ndipo yikachemekanga chikozgo cha njoka yamkuŵa.*5 Wakathembanga Yehova+ Chiuta wa Israyeli. Pakaŵavya munyake wakuyana nayo pa mathemba ghose gha Yuda agho ghakaŵako pamanyuma na panthazi pake.6 Wakademelera kwa Yehova.+ Wakaleka chara kumulondezga, kweni wakalutilira kusunga malango agho Yehova wakapeleka kwa Mozesi.7 Yehova wakaŵa nayo. Kulikose uko wakalutanga, wakachitanga mwavinjeru. Wakagalukira themba la Asiriya na kukana kuliteŵetera.+8 Wakathereska Ŵafilisiti+ m’paka ku Gaza na vigaŵa vyake, kwambira ku chigongwe m’paka ku msumba wa malinga ghakukhora.*9 Mu chaka chachinayi cha Themba Hezekiya, ndiko kuti, chaka cha 7 cha Hosheya+ mwana wa Ela themba la Israyeli, Shalimanezara themba la Asiriya wakawukira na kuzingilizga Samariya.+10 Ŵakawupoka+ paumaliro wa vyaka vitatu. Mu chaka cha 6 cha Hezekiya, icho chikaŵa chaka cha 9 cha Hosheya themba la Israyeli, Samariya wakapokeka.11 Penepapo themba la Asiriya likatolera Israyeli ku wuzga+ ku Asiriya, likaŵaŵika ku Hala na ku Habori pa mlonga wa Gozani na mu misumba ya Ŵamedi.+12 Ivi vikachitika chifukwa ŵakapulikira chara mazgu gha Yehova Chiuta wawo, kweni ŵakaswa phangano lake, vyose ivyo Mozesi muteŵeti wa Yehova wakalangura.+ Ŵakapulikira chara panji kuvichita.13 Mu chaka cha 14 cha Themba Hezekiya, Senakeribu themba la Asiriya+ likawukira misumba yose ya malinga ghakukhora ya Yuda na kuyipoka.+14 Ntheura Hezekiya themba la Yuda wakatuma mazgu kwa themba la Asiriya ku Lakishi kuti: “Nabuda. Fumako kwa ine, ndipo nikupenge chilichose icho unganiphalira.” Penepapo themba la Asiriya likamupimira Hezekiya themba la Yuda matalente* 300 gha siliva na matalente 30 gha golide.15 Hezekiya wakapeleka siliva lose ilo likasangika mu nyumba ya Yehova na mu vyakusungiramo usambazi wa nyumba ya themba.+16 Nyengo yeneyira, Hezekiya wakawuskamo* vijaro vya tempile+ la Yehova na mafuremu ivyo Hezekiya themba la Yuda wakamatamo golide,+ ndipo wakapeleka kwa themba la Asiriya.17 Themba la Asiriya likatuma Taratani,* Rabusarisi,* na Rabushake* na ŵankhondo ŵanandi kufuma ku Lakishi+ kuya kwa Themba Hezekiya ku Yerusalemu.+ Ŵakafika ku Yerusalemu na kwimilira pafupi na mugelo wa chiziŵa chakunena, mumphepete mwa msewu ukuru wa ku munda wa wakuchapa vyakuvwara.+18 Ŵakati ŵachemerezga kuti themba lifume, Eliyakimu+ mwana wa Hilikiya, uyo wakalaŵiliranga vya mu nyumba ya themba, Shebina+ mulembi, na Yowa mwana wa Asafu wakulemba mdauko, ŵakafuma na kwiza kwa iwo.19 Ntheura Rabushake wakati kwa iwo: “Mumuphalire Hezekiya kuti: ‘Themba likuru, themba la Asiriya likuti: “Kasi ukugomezga vichi?+20 Iwe ukuti: ‘Nili na nthowa kweniso nkhongono zakulwera nkhondo,’ kweni agha ni mazgu ghawaka. Kasi ukuthemba njani kuti m’paka unigalukire?+21 Wona, ukuthemba thete lakuphwanyika ilo ni Eguputo,+ ilo usange munthu wangayegamirako, limunjirenge pa chikufi na kumulasa. Ndimo waliri Farawo themba la Eguputo ku wose awo ŵakuthemba iyo.22 Usange uniphalirenge kuti: ‘Tikuthemba Yehova Chiuta withu,’+ asi ndiyo malo ghake ghapachanya na majotchero ghake Hezekiya wali kufumiskapo,+ ndipo wakuphalira Yuda na Yerusalemu kuti: ‘Musindamirenge jotchero ili mu Yerusalemu’?”’+23 Sono ubecherane na fumu yane, themba la Asiriya: Nikupenge mahachi 2,000, para ungasanga ŵakukwerapo ŵakukwana.+24 Kweni kasi ungaskera wuli mulongozgi yumoza muchoko chomene pa ŵateŵeti ŵa fumu yane, apo ukuthemba Eguputo kuti ndiyo wakupenge magileta na ŵapamahachi?25 Asi nachita kuzomerezgeka na Yehova kuti nimikane na malo agha na kughaparanya? Yehova wakati kwa ine: ‘Kwera, wimikane na charu ichi na kuchiparanya.’”26 Penepapo Eliyakimu mwana wa Hilikiya, Shebina,+ na Yowa, ŵakati kwa Rabushake:+ “Muyowoye ku ŵateŵeti ŵinu mu Chiaramu,*+ chifukwa tikupulika. Mungayowoyanga nase mu chiyowoyero cha Ŵayuda chara kuti awo ŵali pa linga ŵaleke kupulikako.”+27 Kweni Rabushake wakati kwa iwo: “Kasi fumu yane yanituma kuti niyowoye na fumu yinu na imwe pera? Asi yanituma kuti niyowoyeso ku wose awo ŵakukhala pa linga, awo ŵaryenge mavi ghawo na kumwa matuzi ghawo pamoza na imwe?”28 Penepapo Rabushake wakimilira na kuchemerezga mu chiyowoyero cha Ŵayuda, wakati: “Pulikani mazgu gha themba likuru, themba la Asiriya.+29 Themba likuti: ‘Hezekiya wangamupusikaninge chara, chifukwa wangamuthaskani yayi mu woko lane.+30 Mungazomerezganga yayi kuti Hezekiya wamupangiskani kuthemba Yehova pakuyowoya kuti: “Yehova watithaskenge nadi, ndipo msumba uwu upelekekenge yayi mu woko la themba la Asiriya.”+31 Mungapulikiranga Hezekiya yayi, pakuti themba la Asiriya likuti: “Chitani mtende na ine, jipelekani* ndipo waliyose waryenge vipasi mu mpheska zake na khuni lake la mkuyu, na kumwa maji mu chisimi chake,32 m’paka nize na kumutolerani ku charu chakuyana na chinu+ ichi, charu cha vyakurya na vinyo liphya, charu cha chingwa na minda ya mpheska, charu cha makuni gha maolive na uchi. Apo ndipo muŵenge ŵamoyo, mufwenge chara. Mungapulikiranga Hezekiya yayi pakuti wakumupuluskani pakuyowoya kuti: ‘Yehova watithaskenge.’33 Kasi walipo chiuta wa ŵamitundu uyo wali kuthaskapo charu chake mu woko la themba la Asiriya?34 Kasi ŵachiuta ŵa Hamati+ na Aripadi ŵali nkhu? Kasi ŵachiuta ŵa Sefaravayimu,+ Hena, na Iva, ŵali nkhu? Kasi ŵakamuthaska Samariya mu woko lane?+35 Ni chiuta nju pa ŵachiuta wose ŵa vyaru ivi uyo wali kuthaskapo charu chake mu woko lane, kuti Yehova wathaske Yerusalemu mu woko lane?”’”+36 Kweni ŵanthu ŵakakhala chete, ŵakamuzgora chara nanga ni lizgu limoza, pakuti themba likalangura kuti: “Mungamuzgoranga chara.”+37 Eliyakimu mwana wa Hilikiya, uyo wakalaŵiliranga vya mu nyumba ya themba, Shebina mulembi, na Yowa mwana wa Asafu wakulemba mdauko, ŵakiza kwa Hezekiya uku ŵapalura vyakuvwara vyawo. Ŵakamuphalira mazgu gha Rabushake.


text:
INDONESIA
Ntchito Yikakura
Mu 1953, Peter Vanderhaegen wakatumika ku Indonesia kukateŵetera nga mulaŵiliri wadera. Dera ilo wakenderanga likaŵa likuru chomene. Likaŵa makilomita 5,100 kufuma kumafumiro gha zuŵa kuya ku manjiliro gha zuŵa ndipo makilomita 1,800 kufuma kumpoto kuya kumwera. Kuti wakwaniske kwendera dera lose ili, wakasangananga na masuzgo ghanandi.
Mu 1954, Mubali Vanderhaegen wakendera dera la kumafumiro gha zuŵa kwa Indonesia, uko kuli ŵanthu ŵa visopa vyakupambanapambana kusazgapo ku virwa vya Bali, uko kuli Ŵahindu ŵanandi. Wakenderaso dera la Lambok na Sumbawa, uko ŵanthu ŵanandi Mbasilamu. Wakafikaso ku Flores, uko ŵanandi Mbakatolika, na ku Sumba, Alor, na Timor, uko ŵanthu ŵanandi mba chisopa cha Chipurotesitanti. Mubali uyu wakenda pa boti lakuti nyengo yiliyose lingabwangasuka, ndipo wakapharazganga mwakudumura mu virwa vinandi pambere wandafike ku Kupang, tawuni yikuru ya Timor. Mubali Vanderhaegen wakati: “Nkhapharazga ku Timor kwa masabata ghaŵiri. Nangauli kukalokwanga chivula chikuru, nkhagaŵira mabuku ghose agho nkhaŵa nagho, ŵanthu 34 ŵakalembeska kuti ŵapokerenge magazini, ndipo nkhayamba kusambizga Baibolo ŵanthu ŵanandi.” Ŵapayiniya ŵapadera ŵanandi ŵakawelerako ku ŵanthu awo nkhaŵapharazgira ndipo ŵakambiska mpingo ku Kupang. Makani ghawemi ghakathandazgika kufuma ku malo agha kuya ku virwa vya pafupi nga ni Rotè, Alor, Sumba, na Flores.
Ŵaliska ŵa chisopa cha Chipurotesitanti ku Kupang ŵakati ŵawona kuti mberere zawo zikupulikizga ku Ŵakaboni ŵa Yehova, ŵakachita sanje. Muliska mulara munyake wakaphalira mudara munyake zina lake Thomas Tubulau uyo wakakhomanga vithini kweniso wakaŵa na woko limoza kuti waleke kusambira na Ŵakaboni. Muliska uyu wakaphaliraso Thomas kuti para wakuleka yayi kuphalirako ŵanthu ivyo wakusambira mbwe pafwenge munthu. Thomasi wakazgora mwambura kopa kuti: “Mkhristu wangayowoya mazgu agho yayi. Ku tchalitchi linu muniwonengekoso cha.” Thomasi wakazakaŵa mupharazgi wakulimbikira uteŵeti, ndipo mwana wake msungwana wakaŵa mupayiniya wapadera.
Kweni ŵaliska ŵa mu Timor ŵakagonanga tulo yayi na Ŵakaboni ŵa Yehova, ŵakakhumbanga kuti wose ŵamare. Mu 1961, ŵakachichizga dipatimenti yakuwona vya chisopa kweniso ŵalara ŵa ŵasilikari kuti ŵakanizge ntchito ya Ŵakaboni ŵa Yehova ya kupharazga nyumba na nyumba. Ntheura ŵabali ŵakasintha waka nthowa ya kapharazgiro. Ŵakadumbiskananga na ŵanthu ku msika ndiposo pa malo ghakutekera maji. Kweniso ŵakapharazgiranga ŵalovi ku nyanja, ndiposo ŵanthu awo ŵakakumananga nawo ku nyifwa. Pakati pajumpha mwezi umoza, ŵalara ŵa ŵasilikari ŵakapharazga pa wayilesi kuti mu Timor mukaŵa wanangwa wa kusopa. Kweni dipatimenti yakuwona vya chisopa yikalutilira kukanizga ntchito ya kupharazga nyumba na nyumba, ndipo ŵabali ŵakapempha dipatimenti iyi kuti yilembe pa kalata ivyo yikayowoyanga. Ŵalara ŵa dipatimenti iyi ŵakakana kulemba. Ntheura ŵabali ŵakambiraso kupharazga nyumba na nyumba ndipo palije uyo wakaŵakanizga.
Apo Piet na Nell de Jager, Hans na Susie van Vuure awo ŵakaŵa ŵamishonale, ŵakiza ku Papua mu 1962, nawo ŵakasuskika chomene na ŵaliska ŵa visopa. Ŵalara ŵa ŵaliska ŵatatu ŵakakumana na ŵamishonale aŵa ndipo ŵakaŵaphalira kuti ŵakapharazge kunyake. Ŵaliska ŵakapharazga mu matchalitchi ghawo, mu manyuzipepara, na pa wayilesi kuti Ŵakaboni ŵa Yehova mbakuwukira boma. Kweniso ŵakanyengeleranga, kofya, na kuhonga munthu waliyose wa mu tchalitchi lawo uyo wamba kusambira Baibolo na ŵamishonale aŵa. Kweniso ŵakachichizga mafumu kuti ghakanizge ntchito yithu ya kupharazga.
Kweni vikaŵayendera yayi. Fumu yinyake yikachema ŵamishonare kuti ŵazakayowoye na ŵanthu ŵa mu muzi wake. Hans wakati: “Fumu yikati yawunganya ŵanthu ŵake, ine na Piet tikayowoya nkhani ziŵiri zakudumura, kulongosora umo tikuchitira ntchito yithu. Kufuma apo, ŵawoli ŵithu ŵakayezgelera umo tikuchitira para tafika pa nyumba ya munthu, para ŵatinjizga mu nyumba, ndiposo umo tikupharazgira uthenga wakufuma mu Baibolo. Fumu yira na ŵanthu ŵake ŵakakondwa chomene na ivyo ŵakawona ndipo ŵakatizomerezga kuti tipharazgenge mu muzi wawo kwambura kopa chilichose.”
Nyengo zose ndimo vikaŵiranga para visopa vikukhumba kutondeska ntchito yithu yakupharazga. Ŵasilamu ŵakayitinkhanga viŵi yayi ntchito yithu yakupharazga. Kanandi awo ŵakasuzganga mbaliska ŵa visopa Vyachikhristu. Umu ndimo viliri m’paka sono.
‘Kutolekera Panthazi pa Ŵalongozgi Kuti Uŵe Ukaboni’
Yesu wakaphalira ŵasambiri ŵake kuti: “Ŵazamumutolerani panthazi pa ŵalongozgi na mathemba chifukwa cha zina lane, kuti uŵe ukaboni kwa iwo na ku mitundu.” (Mat. 10:18) Kanandi waka mazgu agha ghawoneka kuti ngaunenesko ku Indonesia.
Mu 1960, munthu munyake wakumanyikwa chomene Wachidachi uyo wakasambiranga vya chisopa, wakafumiska buku ilo likanenanga Ŵakaboni ŵa Yehova kuti ntchisopa chautesi. Buku ili likati lafumiskika, ŵaliska ŵanandi ŵakasangirapo mwaŵi wa kunena Ŵakaboni. Mwachiyelezgero, ŵaliska ŵa mu tawuni yinyake ŵakalembera kalata dipatimenti yakuwona vya chisopa, wakati Ŵakaboni ‘ŵakupuluska mberere zawo.’ Dipatimenti iyi yikachemeska ŵabali kuti ŵakalongosore chigaŵa chawo. Ŵabali ŵakaluta na kulongosora ndipo ŵakasangirapo mwaŵi wa kupharazga. Mwanalume munyake mu dipatimenti iyi wakaphalira ŵanyake kuti: “Ŵalekani Ŵakaboni. Ŵakuwuska mu tulo Ŵapurotesitanti.”
Mu 1964, gulu la ŵaliska ŵa tchalitchi la Chipurotesitanti mu Papua likadandaura ku komiti ya ku nyumba ya malango, yakuwona vya chisopa na umoyo wa ŵanthu kuti yikanizge ntchito ya Ŵakaboni ŵa Yehova. Ofesi ya munthavi yikapempha kuti yikawonane na komiti iyi kuti yikalongosore chigaŵa cha Ŵakaboni. Tagor Hutasoit, wakati: “Tikadumbiskana na komiti iyi pafupifupi ora limoza ndipo tikalongosora ntchito yithu ya kusambizga ŵanthu Baibolo. Wandyali munyake wa chisopa cha Chipurotesitanti wakatipusikizgira kuti tikupangiska kuti visopa viyambanenge mu Papua.” Kweni Ŵasilamu ŵanandi ŵa mu komiti iyi ŵakaŵa na mtima uwemi. Ŵakatiphalira kuti: “Malango gha charu ghakuti waliyose wali na wanangwa wa kusopa, ntheura muli na wanangwa wa kupharazga.” Pamanyuma pa chidumbirano ichi, mulara wa boma mu Papua wakayowoya kuti: “Boma liphya . . . lichali kupeleka wanangwa wa kusopa ndipo visopa ivyo vikwamba sono navyo vili na wanangwa uwu.”


text:
Kasi Ni Njani Uyo Wakayambiska Gulu la Ŵakaboni ŵa Yehova?
Gulu la Ŵakaboni ŵa Yehova likayamba m’ma 1800. Pa nyengo iyi, ŵanthu ŵachoko waka awo ŵakakhalanga kufupi na Pittsburgh, Pennsylvania, ku United States, ŵakayamba kusanda Baibolo. Ŵakayaniskanga ivyo matchalitchi ghakusambizga na ivyo Baibolo likuyowoya. Ivyo ŵakasambira ŵakayamba kuvipharazga mu mabuku, manyuzipepara, na mu magazini iyo pasono yikuchemeka Gongwe la Mulinda—Likupharazga Ufumu wa Yehova.
Pa ŵanthu aŵa pakaŵa Charles Taze Russell. Nangauli Russell wakadangiliranga ntchito ya kusambizga ŵanthu Baibolo na kulemba Gongwe la Mulinda, kweni wakayambiska chisopa chinyake yayi. Russell na ŵanyake awo ŵakasambiranga Baibolo, ŵakachemekanga Ŵasambiri ŵa Baibolo. Iwo ŵakapharazganga ivyo Yesu Khristu wakasambizga. Kweniso ŵakalondezganga ivyo Ŵakhristu ŵakwambilira ŵakachitanga. Pakuti Yesu ndiyo wakambiska Chikhristu, ndiyo wakambiska gulu la Ŵakaboni ŵa Yehova.—Ŵakolose 1:18-20.